open-index/open-wikipedia-markdown huggingface dataset:
原神

**原神**，電子遊戲也，上海米哈遊所製。歲在庚子春，始出以供眾玩，並設中、英、日、韓四語之部，委識隙之城營運之。

替代文字|縮圖|英文「Genshin Impact」

## 簡述
有一世，謂曰，某日有一神降臨，其名曰「天理之維繫者」，滅提瓦無神之國。有二旅人，謂「空」「熒」，見此景，欲離，遭「天理」之阻並囚錮，二人散約五世紀之久，其一爲尋其二，決旅於提瓦。

## 編年
### 始年（魔神紀元二〇二〇年）
春，長遠征列國。

夏六月，寤，釣天神出東海。

秋八月，上，平深淵於三風廟，爲風神取天琴，平龍患。「女士」竊風神之心。

九月，至，詐崩，率軍控場。「公子」作亂，旅人平之。

冬十月，隕星落，使人昏睡。「散兵」作亂二國，、歸之，乃知天虛。

十二月，登，高足以望，寒足以奪人命。

### 旅人元年（二〇二一年）
春二月，會旅人賞節，入。

夏四月，水發苦，不久復甘。

秋七月，探，在提瓦之邊，七國之外。

八月，入之國，與雷神戰，不勝，走，入，抗雷神幕府。

九月，追至將軍府，盡誅愚人眾離間稻妻者，克將軍，廢眼狩令。

冬，「公子」入稻妻，以尋寶未見誅。

### 旅人二年（二〇二二年）
春正月，天權重建天府「群玉閣」，賀以雲戲。

二月，廢鎖國令。

夏四月，深入，得其妹簪花。

五月，稻妻與蒙德、璃月修好。

六月，震蕩，不知何故。

秋八月，入，觀草神誕日輪迴，知與「博士」合謀造神。

九月，歸國；旅人入大漠，盡力以克「博士」及合謀之賢者。

冬十月，草神誕日，「散兵」自謂成神；旅行者來而敗「散兵」，舉國歡慶。「小吉祥草王」入虛空終端，令人不復知有「大慈樹王」。

十一月，「散兵」解職，為「流浪者」；人不復知有「散兵」。

十二月，習牌戲「七聖召喚」。

### 旅人三年（二〇二三年）
春正月，天樞改易。

三月，三人會，與修好。

夏，四國大賽牌戲《七聖召喚》。

秋八月，旅人過大漠，入，見「僕人」率三子戲法。「諭示裁定樞機」以群殺案故，囚「公子」於水下。

九月，水龍王囚於「公子」同處四十五日，不久盡沒水中。

冬十月，水淹，未及日而釋；水神自決，還位水龍王，然後水災自止。

十二月，會盟，以僑建交。

### 旅人四年（二〇二四年）
春，水神復位，采茶。

夏四月，「僕人」敗旅人。旅人亡，探海中國遺址。

六月，旅人過，與其親會，聞「命運之織機」將成。

秋八月，旅人入，神像不可用，乃知火神非神，人也。

九月，入夜神之國，旅人遂與六族英雄各一尋之，得。

冬十月，遍行，「煙謎主」英雄與「隊長」同謀，欲除國人記憶以復國；覺，治。

十一月，盡退。

十二月，旅人得火力，與火神敗淵藪之王；「隊長」葬身弭患。

### 旅人五年（二〇二五年）
春正月，人復出國。

二月，歸僑二人。

夏四月，旅人復至，見調查長以魔龍殘血，作人形，因見譖以魔物事。

五月，人鬻果蔬于，通貿易。

六月，旅人返，見坎瑞亞人復生。

秋七月，十一首之三「少女」叛，月神也。

八月，風龍民返鄉，携旅人入，在西極之地。

九月，旅人入。

冬十月，請纓，與等共伐。

十二月，天使降，與省眾退獵月人，而「少女」陷於「博士」。

### 旅人六年（二〇二六年）
春正月，愚人內亂：「博士」毀「木偶」，亦敗於同僚；「少女」告獨立。「僕人」歸葬「木偶」。

二月，天使降；遠征將士歸國。

## 用語
### 元素
玩家可用之力，各角之元素皆異，其力多自於「神之眼」。元素有七，曰火、水、風、雷、草、冰、岩。

### 神之眼、神之心
元素力之源，各角皆有神之眼或神之心，唯前為供人之用，後為供神之用。「天理」賜神之心於七神，七神、龍王賜神之眼於人；月神賜月之輪。神可奪心，人可奪眼。

神之心七枚，若西洋棋子，風象后，岩象車，冰象王，雷草象象，水火象馬。

### 諸國
序以旅人之行。

旅人六年一月十四日，西離島脫至冬獨立，都。

## 各角
《原神》之角，諸神、諸原神並異世旅人，男正女斜，五星者重。

武器：近戰四類，劍、大劍、戈矛、徒手；遠戰二類，法器、弓。
### 旅人

### 蒙德

### 璃月

### 稻妻

### 須彌

### 楓丹
楓丹增始基力，陰陽二種。

### 納塔
納塔增，續以。

### 至冬
先出，增、月反應；本土後。

## 敵人
### 大敵
各國有二，上在主綫，下在間章、人傳。知有：風、岩、草龍王，愚人眾執行官五人。

### 天下原魔
*七元素史莱姆，大小凡十五種，列國以爲公害。
*七元素無相，形如八立方體護一正八面體，風雷冰在蒙德，岩在璃月，水火在稻妻，草在須彌。
*丘丘人，多坎瑞亞人受詛所致，劫掠列國；喜食肉，不喜食草。
*遺跡機兵，坎瑞亞人所造，自謂之「耕地機」，用以開疆拓土。
*小丑花，火冰雷三種，各一化爲大丑花：火曰「爆炎樹」，冰曰「急凍樹」、雷曰「掣電樹」。

### 各國原魔
*蒙德有狂風之核，少見于璃月。
*璃月有岩龍蜥、玄文獸。
*稻妻有飄浮靈，草種見于須彌。
*須彌有蕈獸、野獸，少見于諸鄰國。
*楓丹有濁水幻靈，少見于璃月；原海異種、魔像亦現於海底。
*納塔有龍眾、大靈顯化身各六種，熔岩游像、秘源機兵各三種。
*至冬有霜夜靈嗣五種、蘊光異獸四種。
*深淵有教團、騎士、隙境原體、群狼、深邃擬覆葉、狂獵。

### 人類勢力
*蒙德、璃月無國之敵人。
*稻妻有野伏眾。
*須彌有鍍金旅團。
*楓丹有發條機關，所以爲軍力也。
*納塔有六族戰士。
*至冬有愚人眾、盜寶團。

## 兼查
* 米哈遊之作
** 崩壞學園
*** 其二
*** 其三
*** 星穹鐵道
*** 因緣精靈
** 絕區零
** 星布谷地
** 雨城
* 他人之作
** 鳴潮

## 註
漢高皇后

**[[漢]]高皇后呂氏**諱**雉**，字**娥姁**。單父人呂公長女也，生惠帝、魯元公主。

## 太后稱制

呂后佐高帝定天下，父兄及高帝而侯者三人。惠帝即位，尊呂后為皇太后。太后立帝姊魯元公主女張氏為皇后，無子，取後宮美人子名之以為太子。惠帝崩，太子嗣而年幼，太后臨朝稱制，大赦天下。乃立兄子呂台、呂產、呂祿、台子通四人為王。封女弟呂嬃為臨光侯，諸呂凡六人為列侯。

元年春正月，詔曰：「前日孝惠皇帝言欲除三族罪、妖言令，議未決而崩，今除之。」二月，賜民爵，戶一級。初置孝弟力田二千石者一人。夏五月丙申，趙王宮叢臺災。立惠帝後宮子強為淮陽王，不疑為恆山王，弘為襄城侯，朝為軹侯，武為壺關侯。秋，桃李華。

二年春，詔曰：「高皇帝匡飭天下，諸有功者皆受分地為列侯，萬民大安，莫不受休德。朕思念至於久遠 而功名不著，亡以尊大誼，施後世。今欲差次列侯功以定朝位，臧于高廟，世世勿絕，嗣子各襲其功位。其與列侯議定奏之。」丞相陳平言：「謹與絳侯臣勃、曲周侯臣商、潁陰侯臣嬰、安國侯臣陵等議，列侯幸得賜餐錢奉邑，陛下加惠，以功次定朝位，臣請臧高廟。」奏可。春正月乙卯，地震，羌道、武都道山崩。夏六月丙戌晦，日有蝕之。秋七月，恆山王不疑薨，行八銖錢。

## 威福自專

三年夏，江水、溢，流民四千餘家。秋，星晝見。四年夏，少帝自知非皇后子，出怨言，太后幽之永巷。詔曰：「凡有天下治萬民者，蓋之如天，容之如地。上有驩心以使百姓，百姓欣然以事其上，驩欣交通而天下治。今皇帝疾久不已，乃失惑昏亂，不能繼嗣奉宗廟，守祭祀，不可屬天下。其議代之。」群臣皆曰： 「皇太后為天下計，所以安宗廟社稷甚深。頓首奉詔。」五月丙辰，立恆山王弘為皇帝。

五年春，南越王趙佗自稱南武帝。秋八月，淮陽王彊薨。九月，發河東、上黨騎屯北地。六年春，星晝見。夏四月，赦天下。秩長陵令二千石。六月，城長陵。匈奴寇狄道，攻阿陽，行五分錢。

七年冬十二月，匈奴寇狄道，略二千餘人。春正月丁丑，趙王友幽死于邸。己丑晦，以梁王呂產為相國，趙王祿為上將軍，立營陵侯劉澤為琅邪王。夏五月辛未，詔曰：「昭靈夫人，太上皇妃也；武哀侯、宣夫人，高皇帝兄姊也。號諡不稱，其議尊號。」丞相平等請尊昭靈夫人曰昭靈后，武哀侯曰武哀王，宣夫人曰昭哀后。六月，趙王恢自殺。秋九月，燕王建薨。南越侵盜長沙，遣隆慮侯灶將兵擊之。

八年春，封中謁者張釋卿為列侯。諸中官、宦者令丞皆賜爵關內侯，食邑。夏，江水、漢水溢，流萬餘家。秋七月辛巳，太后崩於未央宮。遺詔大赦天下，賜諸侯王各千金，將相列侯下至郎吏各有差。

## 身死族滅
上將軍祿、相國產顓兵秉政，自知背高皇帝約，恐為諸侯王大臣所誅，因謀作亂。時齊悼惠王子朱虛侯章在京師，以祿女為婦，知其謀，乃使人告兄齊王襄，令發兵西。章欲與太尉勃、丞相平為內應，以誅諸呂。齊王遂發兵，又詐琅邪王澤發其國兵，并將而西。產、祿等 遣大將軍灌嬰將兵擊之。嬰至滎陽，使人諭齊王與連和，待呂氏變而共誅之。

太尉周勃與丞相陳平謀，以曲周侯酈商子寄與祿善，使人劫商令寄紿說祿曰：「高帝與呂后共定天下，劉氏所立九王，呂氏所立三王，皆大臣之議。事以布告諸侯王，諸侯王以為宜。今太后崩，帝少，足下不急之國守藩，乃為上將將兵留此，為大臣諸侯所疑。何不速歸將軍印，以兵屬太尉，請梁王亦歸相國印，與大臣盟而之國？齊兵必罷，大臣得安，足下高枕而王千里，此萬世之利也。」祿然其計，使人報產及諸呂老人。或以為不便，計猶豫未有所決。祿信寄，與俱出遊，過其姑臨光侯呂嬃。嬃怒曰：「奴為將而棄軍，呂氏今無處矣！」乃悉出珠玉寶器散堂下，曰：「無為它人守也！」

八月庚申，平陽侯窋行御史大夫事，見相國產計事。郎中令賈壽使從齊來，因數產曰：「王不早之國，今 雖欲行，尚可得邪？」具以灌嬰與齊楚合從狀告產。平陽侯窋聞其語，馳告丞相平、太尉勃。勃欲入北軍，不得入。襄平侯紀通尚符節，乃令持節矯內勃北軍。勃復 令酈寄、典客劉揭說祿，曰：「帝使太尉守北軍，欲令足下之國，急歸將軍印辭去。不然，禍且起。」祿遂解印屬典客，而以兵授太尉勃。勃入軍門，行令軍中曰： 「為呂氏右袒，為劉氏左袒。」軍皆左袒。勃遂將北軍。然尚有南軍，丞相平召朱虛侯章佐勃。勃令章監軍門，令平陽侯告衛尉，毋內相國產殿門。產不知祿已去北軍，入未央宮欲為亂。殿門弗內，徘徊往來。平陽侯馳語太尉勃，勃尚恐不勝，未敢誦言誅之，乃謂朱虛侯章曰：「急入宮衛帝。」章從勃請卒千人，入未央宮掖門，見產廷中。日餔時，遂擊產。產走。天大風，從官亂，莫敢鬥者。逐產，殺之郎中府吏舍廁中。

章既殺產，帝令謁者持節勞章。章欲奪節，謁者不肯，章乃從與載，因節信馳斬長樂衛尉呂更始。還入北軍，復報太尉勃。勃起拜賀章，曰：「所患獨產，今已誅，天下定矣。」辛酉，殺呂祿，笞殺呂嬃，分部悉捕諸呂男女，無少長皆斬之。

## 引據
* (漢) 司馬遷纂《史記·巻九》

分類:漢后紀
徐福

**徐福**，字**君房**，齊方士也。

## 生平

秦始皇廿八年，秦皇東行郡縣，巡於瑯邪。徐福上書，曰：「海中有三神山，名曰蓬萊、方丈、瀛洲，仙人居之。請得齋戒，與童男女求之。」秦皇悅，於是遣福發童男女數千人，入海訪仙求神藥。

卅七年，徐福還，費多，福恐數年不得譴，乃詐曰：「蓬萊藥可得，然常為大鮫魚所苦，故不得至，願請善射與俱，見則以連弩射之。」秦皇夢與海神戰，如人狀。問占夢，博士曰：「水神不可見，以大魚蛟龍為候。今上禱祠備謹，而有此惡神，當除去，而善神可致。」乃令入海者齎捕巨魚具，而自以連弩候大魚出射之。自瑯邪北至榮成山，弗見。至之罘，見巨魚，射殺一魚。

既已，福復作偽辭曰：『臣見海中大神，言曰：「汝西皇之使邪？」臣答曰：「然。」「汝何求？」曰：「願請延年益壽藥。」神曰：「汝秦皇之禮薄，得觀而不得取。」即從臣東南至蓬萊山，見芝成宮闕，有使者銅色而龍形，光上照天。於是臣再拜問曰：「宜何資以獻？」海神曰：「以令名男子若振女與百工之事，即得之矣。」』秦皇大悅，復遣男女三千人，資之五穀種種百工而行。後傳言福畏誅，弗敢還，得平原廣澤，所在絕遠，遂止此洲王不來。自是世世相承，有數萬家。

## 考據
* 漢 司馬遷纂《史記·巻六》

分類:秦列傳
重禮

《**Great Gift**》。東瀛電視劇，初映於令和六年元月十八，朝日電視臺。本橋圭太、星野和成導，反町隆史主演。

## 角旦
#### 藤卷達臣
: 優：反町隆史
: 醫師。
#### 久留米穗希
: 優：波瑠
: 醫師。

### 明鏡醫科大學附屬醫院
#### 奈良茉莉
: 優：小野花梨
: 技師。
#### 白鳥稔
: 優：佐佐木藏之介
: 教授。

分類:朝日電視劇
分類:令和電視劇
梁啟超

**梁啟超**，字**卓如**，廣州新會人。

## 生平
父寶瑛，中秀才，以經學教授鄉里。生於清同治十二年二月廿三日。少穎敏，南海康有為奇其才，乃從有為辦強學會，倡言變法。光緒廿一年，馬關約成，啟超從有為入京，集各省舉人公車上書請拒約、遷都、練兵事，德宗嘉之。廿四年，德宗銳意行新政，詔求通變才，啟超及譚嗣同、林旭、劉光第等請定國是，言事數見效。頃之，太后復訓政，諸言新政者皆予膺懲，嗣同等俱下獄棄市。啟超旋與有為走脫，流寓日本。未幾，亦輾轉泰西各國，倡以保皇立憲，設會辦報，由是亡命十餘年焉。

民國元年，黨禁開，啟超始謀歸國。十一月，抵京師，總統袁世凱頗優遇之。二年，啟超會同黎元洪、湯化龍、熊希齡等立進步黨於京，元洪為理事長，啟超等為理事。七月，希齡授國務總理，招啟超入閣授司法總長。明年二月，疏辭，遷幣制局總裁，尋休致。及歐戰起，啟超知中立不足禦侮，頗遊說政府，言參戰以圖自強，數歲而議成。

六年，張勳復辟，啟超聞震忿，遂以參讚赴津與國務總理段祺瑞誓師討勳。七月，勳避荷蘭使館，啟超從祺瑞軍入京，授財政總長。十一月，祺瑞以南征師潰謝政，啟超亦去位。八年，參戰各國議和於巴黎。總統徐世昌既設外交委員會，以啟超與林長民、蔣百里、張君勱等往法國會辦外務。抵巴黎，俄而述作《世界大同與中國》，謂修約維權和平諸事。五月，學運起，啟超馳電紓解之。厥後居數年，啟超復立學社，以修德、辦學、鑒史、著述為務。十五年，不豫。居三年，疾篤，一月十九日卒於協和醫院，年五十五。

## 著作
*《飲冰室文集》
*《變法通議》
*《中國史敘論》
*《新史學》
*《李鴻章傳》
*《清代學術概論》
*《中國文化史》
*《中國近三百年學術史》
*《先秦政治思想史》
*《屈原研究》
*《情聖杜甫》

## 親族
啟超妻李氏，孕一子二女，曰思順、思成、思莊。姬侍王氏，孕四子二女，曰思永、思忠、思達、思懿、思寧。思禮。

## 考據

分類:中華民國列傳
魏文明皇后

**[[北魏|魏]]文明皇后馮氏**，長樂信都人也。父朗，秦、雍二州刺史、西城郡公。母樂浪王氏。

## 生平
后生於長安，朗坐事誅，后遂入宮。太武帝左昭儀，后之姑也，雅有母德撫養教訓。年十四，文成帝踐極，以選為貴人，后立為皇后。文成崩，故事國有大喪，三日後御服器物一以燒焚，百官及中宮皆號泣而臨之。后悲叫自投火，左右救之，良久乃蘇。獻文帝即位，尊為太后。丞相乙渾謀逆，獻文年十二，居於諒闇，太后密定大策，誅渾，遂臨朝聽政。及孝文帝生，太后躬親撫養。是後罷令不聽政事。太后行不正，內寵李弈，獻文因事誅之。太后不得意，遂鴆帝。承明元年，尊曰太皇太后，復臨朝聽政。后性聰達。自入宮掖，粗學書計；及登尊極，省決萬機。孝文詔罷鷹師曹，以其地為太后立報德佛寺。太后與孝文遊於方山，顧川阜有終焉之志。因謂群臣曰：「舜葬蒼梧，二妃不從，豈必遠祔山陵，然後為貴哉？吾百歲後，神其安此。」孝文乃詔有司營建壽陵於方山，又起永固石室，將終為清廟焉。太和五年起作，八年而成，刊石立碑，頌太后功德。

太后以帝富於春秋，乃作《勸戒歌》三百餘章，又作《皇誥》十八篇，文多不載。太后立文宣王廟於長安，又立思燕佛圖於龍城，皆刊石立碑。太后又制，內屬五廟之孫、外戚六親緦麻，皆受復除。性儉素，不好華飾，躬御縵繪而已。宰人上膳，案裁徑尺，羞膳滋味，減於故事十分之八。太后嘗以體不安，服庵閭子，宰人昏而進粥，有蜒在焉，后舉匕得之。帝時侍側，大怒，將加極罰，太后笑而釋之。

自太后臨朝專政，孝文雅性孝謹，不欲參決；事無巨細，一稟於太后。太后多智，猜忍，能行大事；殺戮賞罰，決之俄頃，多有不關帝者。是以威福兼作，震動內外。故杞道德、王遇、張祐、苻承祖等拔自微閹，歲中而至王公。王睿出入臥內，數年便為宰輔。賞齎千萬億計，金書鐵券，許以不死之詔。李沖以器能受任，亦由見寵幃幄，密加錫齎，不可勝數。后性嚴明，假有寵侍，亦無所縱。左右纖介之愆，動加棰楚，多至百餘，少亦數十。然性不宿憾，尋亦待之如初；或因此更加富貴，是以人人懷於利欲，至死而不思退。

太后曾與孝文幸靈泉池，宴群臣及蕃國使人、諸方渠帥，各令為其方舞。孝文上壽，太后忻然作歌，帝亦和歌，遂命群臣各言其志，於是和歌者九十人。太后外禮人望，元丕、遊明根等頒賜金帛輿馬；每至褒美睿等，皆引丕參之，以示無私。又自以過失，懼人議己，小有疑忌，便見誅戮。迄后之崩，孝文不知所生。至如李䐶、李惠之徒，猜嫌覆滅者十餘家，死者數百人，率多枉濫，天下冤之。

十四年，崩於太和殿，年四十九。其日有雄雉集於太華殿。帝酌飲不入口五日，毀慕過禮。謚曰「**文明太皇太后**」。葬於「永固陵」，日中而反，虞於鑒玄殿。及卒哭，孝文服衰，近臣從服。三司以下外臣衰服者，變服就練；七品以下，盡除即吉。設附祭於太和殿，公卿以下始親公事。帝毀瘠，絕酒肉不御者三年。

## 考據
* (北齊) 魏收等纂《魏書/巻十三》

分類:北朝列傳
昭獻元聖皇后

**昭獻元聖皇后宏吉刺氏**，諱**答己**，魯王按陳孫渾都帖木兒之女。元成宗同母兄答刺麻八刺元記，武宗、仁宗母也。

## 生平

世祖初以宮人郭氏賜答刺麻八刺，後乃納后。大德九年，成宗不豫，后及仁宗出居懷州。成宗崩，仁宗自懷州奉後還京師，平內難。迎武宗即位，尊皇考為帝，尊后為皇太后。是年冬，朝後於隆福宮，上皇太后冊寶。

至大元年三月，為后建興聖宮。當武宗守邊時，后嘗親禱於五臺山。明年正月，遂復幸五臺山，修佛車。詔高麗王璋從之。四月，立興聖宮江淮財賦總管府。三年，又以興聖宮鷹坊等戶四千，分處遼陽，建萬戶府統之。是年十月，率皇太子諸王羣臣胡，上徽號曰「儀天興聖慈仁昭懿壽元皇太后」。越日，後恭謝太廟，武宗更推廣恩意，詔赦天下。仁宗踐位，加上尊號曰全德泰寧福慶皇太后。英宗立，尊為太皇太后，上尊號曰「徽文崇佑太皇太后」。是日，禦大明殿受朝賀。越日，以禮成，復告廟。元世諸皇后，光耀尊寵，莫有其比焉。

后居東朝，頗仁儉，宮女皆教治女工。每幸上都，必敕鷹坊衛士先住，毋害民稼。性敏給，有權數，歷佐三朝，威福己出。內則黑驢母亦烈失八用事，外則倖臣失列門、紐鄰及鐵木迭兒相卒夤緣為奸，以至簟辱宰執，紊亂綱紀。仁宗恐傷后意，不窮問。

仁宗崩，後命鐵木迭兒復為右丞相，御史中丞楊朵兒只、中書平章政事蕭拜住從後旨，鐵木迭兒矯詔殺之。失列門又以太后命更易朝官，英宗曰：「此豈除官時耶，且先帝舊臣不宜輕動。俊朕即位，議於宗親、元老，賢者任之，邪者黜之可也。」事遂已。

初，后以武宗長子和世王㻋英偉，英宗弱，易樹，羣小亦以立明宗為不利於已，共擁戴英宗。及即位，太后來賀，見帝剛毅之色，退曰：「我不擬養此兒也。」遂飲恨成疾。至治二年九月崩，明年，袝順宗廟。

## 考據
* (明) 宋濂等纂《元史/巻一百一十六》

分類:元列傳
張麗華

**張麗華**，兵家女也。父兄以織席為業。

## 生平
陳後主為太子，以選入宮。時龔貴嬪為良娣，貴妃年十歲，為之給使。後主見而悅，因得幸，遂有娠，生太子深。後主即位，拜為貴妃。妃髪長七尺，容色端麗，性惠黠，甚被寵遇。後主始以始興王叔陵之亂，被傷，臥於承香殿。時諸姬並不得進，唯貴妃侍焉。而柳太后猶居柏梁殿，即皇后之正殿也。而沈皇后素無寵於後主，不得侍疾，別居求賢殿。

至德二年，乃於光昭殿前起臨春、結綺、望仙三閣，高數十丈，並數十間。後主自居臨春閣，張貴妃居結綺閣，龔、孔二貴嬪居望仙閣，並復道交相往來。又有王、季二美人，張、薛二淑媛，袁昭儀、何婕妤、江修容等七人並有寵，遞代以遊其上，以宮人有文學者袁大舍等為女學士。後主每引賓客，對貴妃等游宴，則使諸貴人及女學士與狎客共賦新詩，互相贈答。采其尤豔麗者，以為曲調，被以新聲。選宮女有容色者以千百數，令習而歌之，分部疊進，持以相樂。其曲有玉樹後庭花、臨春樂等。其略云：「璧月夜夜滿，瓊樹朝朝新。」大抵所歸，皆美張貴妃、孔貴嬪之容色。

時後主怠政，百司啟奏，並因宦者蔡臨兒、李善度進請，後主倚隱囊，置張貴妃于膝上共決之。李、蔡所不能記者，貴妃並為疏條，無所遺脫。但有求恩於貴妃者，貴妃則令李、蔡先啟其事，而後從容為言之。大臣有不從者，因而譖之，言無不聽。於是張、孔之權，熏灼四方，中外皆從風而靡。隋軍既克建康，貴妃與後主俱入井，隋軍出之，晉王廣命斬之於青溪中橋。

## 考據
* (唐) 姚思廉纂《陳書/巻七》

分類:南朝列傳
賈復

**賈復**，字**君文**，南陽人也。

## 征戰南北
少好學，習《尚書》。事舞陰李生，李生奇之，謂門人曰：『賈君之容貌志氣如此，而勤於學，將相之器也。』王莽末，為縣掾，迎鹽河東，會遇盜賊，等比十餘人皆放散其鹽，復獨完以還縣，縣中稱其信。

時，下江、新市兵起，復亦聚眾數百人於羽山，自號將軍。更始立，乃將其眾歸漢中王劉嘉，以為校尉。復見更始政亂，諸將放縱，乃說嘉曰：『臣聞圖堯、舜之事而不能至者，湯、武是也；圖湯、武之事而不能至者，桓、文是也；圖桓、文之事而不能至者，六國是也；定六國之規，欲安守之而不能至者，亡六國是也。今漢室中興，大王以親戚為藩輔，天下未定而安守所保，所保得無不可保乎？』嘉曰：『卿言大，非吾任也。大司馬劉公在河北，必能相施，第持我書往。』復遂辭嘉，受書北度河，及光武於柏人，因鄧禹得召見。光武奇之，禹亦稱有將帥節，於是署復破虜將軍督盜賊。復馬羸，光武解左驂以賜之。官屬以復後來而好陵折等輩，調補鄗尉，光武曰：『賈督有折沖千里之威，方任以職，勿得擅除。』

光武至信都，以復為偏將軍。及拔邯鄲，遷都護將軍。從擊青犢於射犬，大戰至日中，賊陳堅不卻。光武傳召復曰：『吏士皆饑，可且朝飯。』復曰：『先破之，然後食耳！』於是被羽先登，所向皆靡，賊乃敗走。諸將咸服其勇。又北與五校戰於真定，大破之。復傷創甚。光武大驚曰：『我所以不令賈復別將者，為其輕敵也。果然，失吾名將。聞其婦有孕，生女邪，我子娶之，生男邪，我女嫁之，不令其憂妻子也。』復病尋愈，追及光武於薊，相見甚歡，大饗士卒，令復居前，擊鄴賊，破之。

## 功高純臣
光武即位，拜為執金吾，封「冠軍侯」。先度河攻朱鮪於洛陽，與白虎公陳僑戰，連破降之。建武二年，益封穰、朝陽二縣。更始郾王尹尊及諸大將在南方未降者尚多，帝召諸將議兵事，未有言，沈吟久之，乃以檄叩地曰：『郾最強，宛為次，誰當擊之？』復率然對曰：『臣請擊郾。』帝笑曰：『執金吾擊郾，吾復何憂！大司馬當擊宛』。遂遣復與騎都尉陰識、驍騎將軍劉植南度五社津擊郾，連破之。月餘，尹尊降，盡定其地。引東擊更始淮陽太守暴汜，汜降，屬縣悉定。其秋，南擊召陵、新息，平定之。明年春，遷左將軍，別擊赤眉於新城、澠池間，連破之。與帝會宜陽，降赤眉。

復從征伐，未嘗喪敗，數與諸將潰圍解急，身被十二創。帝以復敢深入，希令遠征，而壯其勇節，常自從之，故復少方面之勛。諸將每論功自伐，復未嘗有言。帝輒曰：『賈君之功，我自知之。』

十三年，封「膠東侯」，食郁秩、壯武、下密、即墨、梃、觀陽，凡六縣。復知帝欲偃干戈，修文德，不欲功臣擁眾京師，乃與高密侯鄧禹並剽甲兵，敦儒學。帝深然之，遂罷左右將軍。復以列侯就第，加位特進。復為人剛毅方直，多大節。既還私第，闔門養威重。朱祐等薦復宜為宰相，帝方以吏事責三公，故功臣並不用。是時，列侯惟鄧禹、固始侯李通與復三侯與公卿參議國政，恩遇甚厚。三十一年卒，謚曰「剛侯」。

## 考據
* (宋) 范曄纂《後漢書/巻十七》

分類:漢列傳
全公主

**全公主**，諱**魯班**，字**大虎**，吳大帝女也，母曰步夫人。

## 生平
少配周瑜子循，循卒，後配全琮。及步夫人薨，王夫人子和立為太子，帝將立王氏為后，而王夫人素與全公主有隙。帝嘗寢疾，和祠祭於廟，和妃叔父張休居近廟，邀和過所居。全公主使人覘視，因言太子不在廟中，專就妃家計議。又言王夫人見帝寢疾，有喜色。帝由是發怒，夫人憂死，而和寵稍損，是後廢黜。潘夫人母子有寵，全公主自以與孫和母有隙，乃勸帝為潘氏子亮納夫人，亮遂為嗣。帝薨，太子亮立，是為少帝。建興中，都鄉侯孫峻既誅諸葛恪，姦亂宮人，全公主亦與之通。

初，孫和為太子時，全公主譖毀王夫人，欲廢太子立魯王霸，女弟朱公主不聽，由是有隙。五鳳中，孫儀謀殺峻，事覺被誅。全公主因言朱公主與儀同謀，峻枉殺朱公主。太平中，少帝知朱公主為全公主所害，問朱公主死意？全公主懼曰：「我實不知，皆據二子熊、損所白。」亮殺熊、損，損妻是峻妹也。峻病卒，以後事付弟永寧侯綝。綝專政，以少帝始親政事，多所難問，甚懼。還建業，稱疾不朝。少帝內嫌綝，遂與全公主、太常全尚、將軍劉承議誅綝。亮妃，綝從姊女也，以其謀告綝。綝率眾夜襲全尚，圍宮，廢少帝為會稽王，遂徙全公主於豫章。

## 考據
* (晉) 陳壽纂《三國志/吳書/巻五十》

分類:孫吳列傳
張養浩

**張養浩**，字**希孟**，濟南人也。

## 生平
幼有行義，嘗出，遇人有遺楮幣于途者，其人已去，追而還之。年方十歲，讀書不輟，父母憂其過勤而止之，養浩晝則默誦，夜則閉戶，張燈竊讀。山東按察使焦遂聞之，薦為東平學正。遊大都，獻書於平章不忽木，大奇之，辟為禮部令史，仍薦入御史臺。一日病，不忽木親至其家問疾，四顧壁立，歎曰：「此真臺掾也。」及為丞相掾，選授堂邑縣尹。人言官舍不利，居無免者，竟居之。首毀淫祠三十餘所，罷舊盜之朔望參者，曰：「彼皆良民，饑寒所迫，不得已而為盜耳；既加之以刑，猶以盜目之，是絕其自新之路也。」眾盜感泣，互相戒曰：「毋負張公。」有李虎者，嘗殺人，其黨暴戾為害，民不堪命，舊尹莫敢詰問。養浩至，盡置諸法，民甚快之。去官十年，猶為立碑頌德。

元仁宗在東宮，召為司經，未至，改文學，拜監察御史。初，議立尚書省，養浩言其不便；既立，又言變法亂政，將禍天下。臺臣抑而不聞，乃揚言曰：「昔桑哥用事，臺臣不言，後幾不免。今御史既言，又不以聞，臺將安用！」時武宗將親祀南郊，不豫，遣大臣代祀，風忽大起，人多凍死。養浩于祀所揚言曰：「代祀非人，故天示之變。」大違時相意。

時省臣奏用臺臣，養浩歎曰：「尉專捕盜，縱不稱職，使盜自選可乎？」遂疏時政萬餘言：「一曰賞賜太侈，二曰刑禁太疏，三曰名爵太輕，四曰臺綱太弱，五曰土木太盛，六曰號令太浮，七曰倖門太多，八曰風俗太靡，九曰異端太橫，十曰取相之術太寬。」言皆切直，當國者不能容。遂除翰林待制，復搆以罪罷之，戒省臺勿復用。養浩恐及禍，乃變姓名遁去。

尚書省罷，始召為右司都事。在堂邑時，其縣達魯花赤嘗與之有隙，時方求選，養浩為白宰相，授以美職。遷翰林直學士，改秘書少監。延祐初，設進士科，遂以禮部侍郎知貢舉，進士詣謁，皆不納，但使人戒之曰：「諸君子但思報效，奚勞謝為！」擢陝西行臺治書侍御史，改右司郎中，拜禮部尚書。

英宗即位，命參議中書省事，會元夕，帝欲於內庭張燈為鰲山，即上疏左丞相拜住。拜住袖其疏入諫，其略曰：「世祖臨御三十餘年，每值元夕，閭閻之間，燈火亦禁；況闕庭之嚴，宮掖之邃，尤當戒慎。今燈山之搆，臣以為所翫者小，所繫者大；所樂者淺，所患者深。伏願以崇儉慮遠為法，以喜奢樂近為戒。」英宗大怒，既覽而喜曰：「非張希孟不敢言。」即罷之，仍賜尚服金織幣一、帛一，以旌其直。後以父老，棄官歸養，召為吏部尚書，不拜。丁父憂。未終喪，復以吏部尚書召，力辭不起。泰定元年，以太子詹事丞兼經筵說書召，又辭；改淮東廉訪使，進翰林學士，皆不赴。

天曆二年，關中大旱，饑民相食，特拜陝西行臺中丞。既聞命，即散其家之所有與鄉里貧乏者，登車就道，遇餓者則賑之，死者則葬之。道經華山，禱雨於嶽祠，泣拜不能起，天忽陰翳，一雨二日。及到官，復禱于社壇，大雨如注，水三尺乃止，禾黍自生，秦人大喜。時斗米直十三緡，民持鈔出糴，稍昏即不用，詣庫換易，則豪猾黨蔽，易十與五，累日不可得，民大困。乃檢庫中未毀昏鈔文可驗者，得一千八十五萬五千餘緡，悉以印記其背，又刻十貫、伍貫為券，給散貧乏，命米商視印記出糶，詣庫驗數以易之，於是吏弊不敢行。又率富民出粟，因上章請行納粟補官之令。聞民間有殺子以奉母者，為之大慟，出私錢以濟之。

到官四月，未嘗家居，止宿公署，夜則禱於天，晝則出賑饑民，終日無少怠。每一念至，即撫膺痛哭，遂得疾不起，卒年六十。關中之人，哀之如失父母。至順二年，追贈濱國公，謚「**文忠**」。

## 考據
* (明) 宋濂等纂《元史·巻一百七十五》

分類:元列傳
傅昭儀

**傅昭儀**，漢哀帝祖母也。父河內溫人，早卒，母更嫁為魏郡鄭翁妻。

## 生平

昭儀少為上官太后才人，自元帝為太子，得進幸。元帝即位，立為婕妤，甚有寵。為人有材略，善事人，下至宮人左右，飲酒酹地，皆祝延之。產一子一女，女為平都公主，男為定陶恭王。恭王有材藝，尤愛於上。元帝既重傅婕妤，及馮婕妤亦幸，生中山孝王。帝欲殊之於後宮，以二人皆有子為王，帝尚在，未得稱太后，乃更號曰昭儀，賜以印綬，在婕妤上。昭其儀，尊之也。至成、哀時，趙昭儀、董昭儀皆無子，猶稱焉。

元帝崩，傅昭儀隨王歸國，稱定陶太后。後十年，恭王薨，子代為王，王母曰丁姬。傅太后躬自養視，及壯，成帝無繼嗣，時中山孝王在。元延四年，孝王及定陶王皆入朝。傅太后多以珍寶賂遺趙皇后及帝舅票騎將軍王根，陰為王求漢嗣。皆見上無子，欲豫自結為久長計，更稱譽定陶王，上亦自器之。明年，遂徵定陶王立為太子。月餘，元帝立楚孝王孫景為定陶王，奉恭王後。太子議欲謝，少傅閻崇以為「春秋不以父命廢王父命，為人後之禮不得顧私親，不當謝。」太傅趙玄以為當謝，太子從之。詔問所以謝狀，尚書劾奏玄，左遷少府，以光祿勳師丹為太傅。詔傅太后與太子母丁姬自居定陶國邸，下有司議皇太子得與傅太后、丁姬相見否？有司奏議不得相見。頃之，成帝母王太后欲令傅太后、丁姬十日一至太子家，成帝曰：「太子丞正統，當共養陛下，不得復顧私親。」王太后曰：「太子幼，而傅太后抱養之，今至太子家，以乳母恩耳，不足有所妨。」於是令傅太后得至太子家。丁姬以不小養太子，獨不得。

成帝崩，哀帝即位，王太后詔令傅太后、丁姬十日一至未央宮。高昌侯董宏希指，上書言宜立丁姬為帝太后。師丹劾奏「宏懷邪誤朝，不道。」上初即位，謙讓，從師丹言止。後乃白令王太后下詔，尊定陶恭王為恭皇。哀帝因是曰：「春秋『母以子貴』，尊傅太后為恭皇太后，丁姬為恭皇后，各置左右詹事，食邑如長信宮、中宮。追尊恭皇太后父為崇祖侯，恭皇后父為褒德侯。」後歲餘，遂下詔曰：「漢家之制，推親親以顯尊尊，定陶恭皇之號不宜復稱定陶。其尊恭皇太后為帝太太后，丁后為帝太后。」後又更號帝太太后為皇太太后，稱永信宮，帝太后稱中安宮，而成帝母太皇太后本稱長信宮，成帝趙后為皇太后，並四太后，各置少府、太僕，秩皆中二千石。為恭皇立寢廟於京師，比宣帝父悼皇考制度，序昭穆於前殿。

傅太后父同產弟四人，曰子孟、中叔、子元、幼君。子孟子喜至大司馬，封高武侯。中叔子晏亦大司馬，封孔鄉侯。幼君子商封汝昌侯，為太后父崇祖侯後，更號崇祖曰汝昌哀侯。太后同母弟鄭惲前死，以惲子業為陽信侯，追尊惲為陽信節侯。傅太后既尊，後尤驕，與成帝母語，至謂之嫗。與中山孝王母馮太后並事元帝，追怨之，陷以祝詛罪，令自殺。元壽元年，傅太后崩，與元帝合葬渭陵。

## 考據
* (漢) 班固纂《漢書·巻九十七》

分類:漢后紀
房玄齡

**房玄齡**，名**喬**，臨淄人。父彥謙，通涉《五經》，仕隋涇陽令。
## 秦邸智囊

玄齡博覽書史，工草隸，善屬文。嘗從其父至京師，時天下甯晏，論者咸以國祚方永，玄齡乃避左右告父曰：「隋帝本無功德，但誑惑黔黎，不爲後嗣長計，混諸嫡庶，使相傾奪，諸後籓枝，競崇淫侈，終當內相誅夷，不足保全家國。今雖清平，其亡可翹足而待。」彥謙驚而異之。年十八，本州舉進士，授羽騎尉。吏部侍郎高孝基素稱知人，見之深相嗟挹，謂裴矩曰：「僕閱人多矣，未見如此郎者。必成偉器，但恨不睹其聳壑淩霄耳。」

後補隰城尉，會義旗入關，唐太宗徇地渭北，玄齡杖策謁於軍門，溫彥博又薦焉。太宗一見，便如舊識，署渭北道行軍記室參軍。玄齡既遇知己，罄竭心力，知無不爲。賊寇毎平，眾人競求珍玩，玄齡獨先收人物，致之幕府。及有謀臣猛將，皆與之潛相申結，各盡其死力。

既而隱太子見太宗勳德尤盛，轉生猜間。太宗嘗至隱太子所，食中毒而歸，府中震駭，計無所出。玄齡因謂長孫無忌曰：「今嫌隙已成，禍機將發，天下恟恟，人懷異志。變端一作，大亂必興，非直禍及府朝，正恐傾危社稷。此之際會，安可不深思也！僕有愚計，莫若遵周公之事，外甯區夏，內安宗社，申孝養之禮。古人有云『爲國者不顧小節』，此之謂歟！孰若家國淪亡，身名俱滅乎？」無忌曰：「久懷此謀，未敢披露，公今所説，深會宿心。」無忌乃入白之。太宗召玄齡謂曰：「阽危之兆，其跡已見，將若之何？」對曰：「國家患難，今古何殊。自非睿聖欽明，不能安輯。大王功蓋天地，事鍾壓紐，神贊所在，匪藉人謀。」因與府屬杜如晦同心戮力。仍隨府遷授秦王府記室，封臨淄侯。又以本職兼陝東道大行台考功郎中，加文學館學士。玄齡在秦府十餘年，常典管記，毎軍書表奏，駐馬立成，文約理贍，初無稿草。高祖嘗謂侍臣曰：「此人深識機宜，足堪委任。毎爲我兒陳事，必會人心，千里之外，猶對面語耳。」

隱太子以玄齡、如晦爲太宗所親禮，甚惡之，譖之於高祖，由是與如晦並被驅斥。隱太子將有變也，太宗令長孫無忌召玄齡及如晦，令衣道士服，潛引入閣計事。及太宗入春宮，擢拜太子右庶子，賜絹五千匹。
## 房謀治世

貞觀元年，代蕭瑀爲中書令。論功行賞，以玄齡及長孫無忌、杜如晦、尉遲敬德、侯君集五人爲第一，進爵邢國公，賜實封千三百戸。太宗因謂諸功臣曰：「朕敘公等勳效，量定封邑，恐不能盡當，各許自言。」皇從父淮安王神通進曰：「義旗初起，臣率兵先至。今房玄齡、杜如晦等刀筆之吏，功居第一，臣竊不服。」上曰：「義旗初起，人皆有心。叔父雖率得兵來，未嘗身履行陣。山東未定，受委專征，竇建德南侵，全軍陷沒。及劉黑闥翻動，叔父望風而破。今計勳行賞，玄齡等有籌謀帷幄、定社稷之功，所以漢之蕭何，雖無汗馬，指蹤推轂，故得功居第一。叔父於國至親，誠無所愛，必不可緣私，濫與功臣同賞耳。」初，將軍丘師利等咸自矜其功，或攘袂指天，以手畫地，及見神道理屈，自相謂曰：「陛下以至公行賞，不私其親，吾屬何可妄訴？」

三年，拜太子少師，固讓不受，攝太子詹事，兼禮部尚書。明年，代長孫無忌爲尚書左僕射，改封魏國公，監修國史。既任總百司，虔恭夙夜，盡心竭節，不欲一物失所。聞人有善，若己有之。明達吏事，飾以文學，審定法令，意在寬平。不以求備取人，不以己長格物，隨能收敘，無隔卑賤。論者稱爲良相焉。或時以事被譴，則累日朝堂，稽顙請罪，悚懼踧踖，若無所容。

九年，護高祖山陵制度，以功加開府儀同三司。十一年，與司空長孫無忌等十四人並代襲刺史，以本官爲宋州刺史，改封梁國公，事竟不行。十三年，加太子少師，玄齡頻表請解僕射，詔報曰：「夫選賢之義，無私爲本；奉上之道，當仁是貴。列代所以弘風，通賢所以協德。公忠肅恭懿，明允篤誠。草昧霸圖，綢繆帝道。儀刑黃閣，庶政惟和；輔翼春宮，望實斯著。而忘彼大體，徇茲小節，雖恭教諭之職，乃辭機衡之務，豈所謂弼予一人，共安四海者也？」玄齡遂以本官就職。時太子承乾將行拜禮，備儀以待之，玄齡深自卑損，不敢修謁，遂歸於家，有識者莫不重其崇讓。
## 恭謹壽終

玄齡自以居端揆十五年，女爲韓王妃，男遺愛尚高陽公主，實顯貴之極，頻表辭位，優詔不許。十六年，又與士廉等同撰《文思博要》成，錫賚甚優。進拜司空，仍綜朝政，依舊監修國史。玄齡抗表陳讓，太宗遣使謂之曰：「昔留侯讓位，竇融辭榮，自懼盈滿，知進能退，善鑑止足，前代美之。公亦欲齊蹤往哲，實可嘉尚。然國家久相任使，一朝忽無良相，如失兩手。公若筋力不衰，無煩此讓。」玄齡遂止。

十八年，與司徒長孫無忌等圖形於淩煙閣，讚曰：「才兼藻翰，思入機神。當官勵節，奉上忘身。」太子治居春宮，加玄齡太子太傅，仍知門下省事，監修國史如故。尋以撰高祖、太宗實錄成，降璽書褒美，賜物一千五百段。其年，玄齡丁繼母憂去職，特敕賜以昭陵葬地。未幾，起復本官。太宗親征高句麗，命玄齡留守京師，手詔曰：「公當蕭何之任，朕無西顧之憂矣。」軍戎器械，戰士糧廩，並委令處分發遣。玄齡屢上言敵不可輕，尤宜誡慎。

尋與中書侍郎褚遂良受詔重撰《晉書》，於是奏取太子左庶子許敬宗、中書舍人來濟、著作郎陸元仕、劉子翼、前雍州刺史令狐德棻、太子舍人李義府、薛元超、起居郎上官儀等八人，分功撰錄，以臧榮緒《晉書》爲主，參考諸家，甚爲詳洽。然史官多是文詠之士，好採詭謬碎事，以廣異聞；又所評論，競爲綺豔，不求篤實，由是頗爲學者所譏。唯李淳風深明星曆，善於著述，所修《天文》、《律曆》、《五行》三志，最可觀採。太宗自著宣、武二帝及陸機、王羲之四論，於是總題云「御撰」。至二十年，書成，凡一百三十捲，詔藏於秘府，頒賜加級各有差。

二十三年，駕幸玉華宮，時玄齡舊疾發，詔令臥總留臺。及漸篤，追赴宮所，乘擔輿入殿，將至御座乃下。太宗對之流涕，玄齡亦感咽不能自勝。敕遣名醫救療，尚食毎日供禦膳。若微得減損，太宗即喜見顏色；如聞增劇，便爲改容悽愴。玄齡因謂諸子曰：「吾自度危篤，而恩澤轉深，若孤負聖君，則死有餘責。當今天下清謐，咸得其宜，唯東討高麗不止，方爲國患。主上含怒意決，臣下莫敢犯顏；吾知而不言，則銜恨入地。」遂抗表諫之。

太宗乃謂玄齡子婦高陽公主曰：「此人危惙如此，尚能憂我國家。」後疾增劇，遂鑿苑牆開門，累遣中使候問。太宗又親臨，握手敘別，悲不自勝，太子治亦就之與之訣。尋卒，年七十。廢朝三日，追諡曰文昭，陪葬昭陵。高宗嗣位，詔配享太宗廟庭。
## 辨名
有清一代，為避聖祖諱，又作**房元齡**。
## 據
 
### 出典
*《舊唐書》卷六十六
分類:唐列傳
司馬顒

**司馬顒**，字**文載**，安平獻王孚孫，太原烈王瑰之子也。

## 謀除二王
初襲父爵，咸寧二年就國。三年，徙封河間。少有清名，輕財愛士，與諸王俱來朝，晉武帝歎顒可以為諸國儀錶。元康初，為北中郎將，監鄴城。九年，代梁王肜為平西將軍，鎮關中。石函之制，非親親不得都督關中，顒於諸王為疏，特以賢舉。

及趙王倫篡位，齊王冏謀討之。前安西參軍夏侯奭自稱侍御史，在始平合眾，得數千人，以應冏，遣信要顒。顒遣主簿房陽、河間人張方討擒奭，及其黨十數人，於長安市腰斬之。及冏檄至，顒執冏使，送之於倫。倫徵兵於顒，顒遣方率關右健將赴之。方至華陰，顒聞二王兵盛，乃加長史李含龍驤將軍，領督護席薳等追方軍回，以應二王。義兵至潼關，而倫與孫秀已誅，惠帝反正，含、方各率眾還。及冏論功，雖怒顒初不同，而終能濟義，進位侍中、太尉，加三賜之禮。

後含為翊軍校尉，與冏參軍皇甫商、司馬趙驤等有憾，遂奔顒，詭稱受密詔伐冏，因說利害。顒納之，便發兵，遣使邀成都王穎。以含為都督，率諸軍屯陰盤，前鋒次於新安，去洛陽百二十里，檄長沙王乂討冏。及冏敗，顒以含為河南尹，使與馮蓀、卞粹等潛圖害乂。商知含前矯妄及與顒陰謀，具以告乂，乂乃誅含等。顒聞含死，即起兵以討商為名，使張方為都督，領精卒七萬向洛。方攻商，商距戰而潰，方遂進攻西明門。乂率中軍左右衛擊之，方眾大敗，死者五千餘人。方初於駃水橋西為營，於是築壘數重，外引廩穀，以足軍資。乂復從惠帝出攻方，戰輒不利。及乂死，方還長安。詔以顒為太宰、大都督、雍州牧。顒廢太子覃，立成都王穎為太弟，改年，大赦。

## 撥亂天下

左衛將軍陳眕奉惠帝伐穎，顒又遣方率兵二萬救鄴。惠帝已幸鄴，方屯兵洛陽。及王浚等伐穎，穎挾惠帝歸洛。方將兵入殿中，逼惠帝幸其壘，掠府庫，將焚宮廟以絕眾心。盧志諫，乃止。方又逼惠帝幸長安。顒及選置百官，改秦州為定州。及東海王越起兵徐州，西迎大駕，關中大懼，方謂顒曰：「方所領猶有十餘萬眾，奉送大駕還洛宮，使成都王反鄴，公自留鎮關中，方北討博陵。如此天下可小安，無復舉手者。」顒慮事大難濟，不許。乃假劉喬節，進位鎮東大將軍，遣成都王穎總統樓褒、王闡等諸軍，據河橋以距越。王浚遣督護劉根，將三百騎至河上，闡出戰，為根所殺。穎頓軍張方故壘，范陽王虓遣鮮卑騎與平昌、博陵眾襲河橋，樓褒西走，追騎至新安，道路死者不可勝數。

初，越以張方劫遷車駕，天下怨憤，唱義與山東諸侯克期奉迎；先遣說顒，令送惠帝還都，與顒分陝而居。顒欲從之，而方不同。及東軍大捷，成都等敗，顒乃令方親信將郅輔夜斬方，送首以示東軍。尋變計，更遣刁默守潼關，乃咎輔殺方，又斬輔。

## 眾叛親離
顒先遣將呂朗等據滎陽，范陽王虓司馬劉琨以方首示朗，於是朗降。時東軍既盛，破刁默以入關，顒懼，又遣馬瞻、郭傳于霸水禦之，瞻等戰敗散走。顒乘單馬，逃於太白山。東軍入長安，大駕旋，乙太弟太保梁柳為鎮西將軍，守關中。馬瞻等出詣柳，因共殺柳於城內。瞻等與始平太守梁邁合從，迎顒於南山。顒初不肯入府，長安令蘇眾、記室督硃永勸顒表稱柳病卒，輒知方事。弘農太守裴暠、秦國內史賈龕、安定太守賈疋等起義討顒，斬馬瞻、梁邁等。東海王越遣督護麋晃率國兵伐顒。至鄭，顒將牽秀距晃，晃斬秀，並其二子。義軍據有關中，顒保城而已。

永嘉初，懷帝詔以顒為司徒，乃就征。南陽王模遣將梁臣于新安雍谷車上扼殺之，並其三子。詔以彭城元王植子融為顒嗣，改封樂成縣王，薨，無子。建興中，元帝又以彭城康王釋子欽為融嗣。

## 考據
* (唐) 房玄齡等纂《晉書/巻五十九》

分類:晉列傳
潘美

**潘美**字**仲詢**，大名人。

## 開宋元宿
美少倜儻，隸府中典謁，嘗語其里人王密曰：「漢代將終，凶臣肆虐，四海有改卜之兆。大丈夫不以此時立功名、取富貴，碌碌與萬物共盡，可羞也。」會周世宗為開封府尹，美以中涓事世宗。及即位，補供奉官。高平之戰，美以功遷西上閣門副使。出監陝州軍，改引進使。世宗將用師隴、蜀，命護永興屯兵，經度西事。

初，宋太祖遇美素厚，及受禪，命美先往見執政，諭旨中外。陝帥袁彥兇悍，信任群小，嗜殺黷貨，且繕甲兵，太祖慮其為變，遣美監其軍以圖之。美單騎往諭，以天命既歸，宜修臣職，彥遂入朝。太祖喜曰：「潘美不殺袁彥，能令來覲，成我志矣。」

淮南李重進叛，太祖親征，命石守信為招討使，美為行營都監以副之。揚州平，留為巡檢，以任鎮撫，以功授秦州團練使。時湖南叛將汪端既平，人心未寧，乃授美潭州防禦使。南漢主劉鋹數寇桂陽、江華，美擊走之。溪峒蠻獠自唐以來，不時侵略，頗為民患。美窮其巢穴，多所殺獲，餘加慰撫，夷落遂定。乾德二年，又從兵馬都監丁德裕等率兵克郴州。

## 悍將南征

開寶三年，征南漢，以美為行營諸軍都部署、朗州團練使，尹崇珂副之。進克富川，鋹遣將率眾萬餘來援，遇戰大破之，遂克賀州。十月，又下昭、桂、連三州，西江諸州以次降。美以功移南面都部署，進次韶州。韶，廣之北門也，賊眾十餘萬聚焉。美揮兵進乘之，韶州遂拔，斬獲數萬計。鋹窮蹙，四年二月，遣其臣王珪詣軍門求通好，又遣其左僕射蕭漼、中書舍人卓惟休奉表乞降。美因諭以上意，以為彼能戰則與之戰，不能戰則勸之守，不能守則諭之降，不能降則死，不能死則亡，非此五者，他不得受。美既令殿直冉彥袞部送漼等赴闕。

鋹復遣其弟保興率眾拒戰，美即率厲士卒倍道趨柵頭，距廣州百二十里。鋹兵十五萬依山谷堅壁以待，美因築壘休士，與諸將計曰：「彼編竹木為柵，若攻之以火，彼必潰亂。因以銳師夾擊之，萬全策也。」遂分遣丁夫數千人，人持二炬，間道造其柵。及夜，萬炬俱發，會天大風，火勢甚熾。鋹眾驚擾來犯，美揮兵急擊之，鋹眾大敗，斬數萬計。長驅至廣州，鋹盡焚其府庫，遂克之，擒鋹送京師，露布以聞。即日，命美與尹崇珂同知廣州兼市舶使。五月，拜山南東道節度。五年，兼嶺南道轉運使。土豪周思瓊聚眾負海為亂，美討平之，嶺表遂安。

八年，議征南唐。九月，遣美與劉遇等率兵先赴江陵。十月，命美為升州道行營都監，與曹彬偕往，進次秦淮。時舟楫未具，美下令曰：「美受詔，提驍果數萬人，期於必勝，豈限此一衣帶水而不徑度乎？」遂麾以涉，大軍隨之，南唐軍大敗。及採石磯浮梁成，南唐軍以戰艦二十餘鳴鼓溯流來趨利。美麾兵奮擊，奪其戰艦，擒其將鄭賓等七人，又破其城南水砦，分舟師守之。奏至，太祖遣使令亟徙置戰棹，以防他變，美聞詔即徙軍。是夜，南唐軍果來攻砦，不能克。進薄金陵，南唐水陸十萬陳於城下，美率兵襲擊，大敗之。南唐主李煜危甚，遣徐鉉來乞緩師，上不之省，仍詔諸將促令歸附。煜遷延未能決，夜遣兵數千，持炬鼓噪來犯我師。美率精銳以短兵接戰，因與大將曹彬率士晨夜攻城，百道俱進。金陵平，以功拜宣徽北院使。

## 北伐蒙污

秋，命副黨進征北漢，戰於汾上，破之，且多擒獲。太平興國初，改南院使。三年，加開府儀同三司。四年，命將征北漢，美為北路都招討，判太原行府事。部分諸將進討，河東遂平。繼伐遼燕京，以美知幽州行府事。及班師，命兼三交都部署，留屯以捍北邊。三交西北三百里，地名固軍，其地險阻，為北邊咽喉。美潛師襲之，遂據有其地。因積粟屯兵以守之，自是北邊以寧。美嘗巡撫至代州，既秣馬蓐食，俄而遼兵萬騎來寇，近塞，美誓眾銜枚奮擊，大破之，封代國公。八年，改忠武軍節度，進封韓國公。

雍熙三年，詔美及曹彬、崔彥進等伐遼，美獨拔寰、朔、應、雲等州，詔內徙其民。會遼軍奄至，戰于陳家谷口，不利，驍將楊業死之。美坐削秩三等，責授檢校太保。明年，復檢校太師。知真定府，未幾，改都部署、判並州。加同平章事，數月卒，年六十七。贈中書令，諡「**武惠**」。真宗咸平二年，配饗太宗廟庭。

## 出典
*〔元〕脫脫等撰《宋史卷二百五十八》

分類:宋列傳
曹參

**曹參**，沛人也。

## 屢破強秦
秦時爲獄掾，而蕭何爲主吏，居縣爲豪吏矣。漢高帝爲沛公也，參以中涓從。擊胡陵、方與，攻秦監公軍，大破之。東下薛，擊泗水守軍薛郭西。復攻胡陵，取之。徙守方與。方與反爲魏，擊之，賜爵七大夫。北擊司馬欣軍碭東，取狐父、祁善置。又攻下邑以西，至虞，擊秦將章邯車騎。攻轅戚及亢父，先登，遷爲五大夫。北救東阿，擊章邯軍，陷陳，追至濮陽。攻定陶，取臨濟。南救雍丘，擊李由軍，破之，殺李由，虜秦候一人。章邯破殺項梁也，沛公與項羽引兵而東。楚懷王以沛公爲碭郡長，將碭郡兵。於是乃封參執帛，號曰建成君，遷爲戚公，屬碭郡。

其後從攻東郡尉軍，破之成武南。擊王離軍成陽南，又攻杠里，大破之。追北，西至開封，擊趙賁軍，破之，圍趙賁開封城中。西擊秦將楊熊軍於曲遇，破之，虜秦司馬及御史各一人。遷爲執珪。從西攻陽武，下轘轅、緱氏，絶河津，擊趙賁軍，破之。從南攻犨，與南陽守齮戰陽城郭東，陷陳，取宛，虜齮，定南陽郡。從西攻武關、嶢關，取之。前攻秦軍藍田南，又夜擊其北軍，大破之，遂至咸陽，破秦。

## 從征天下

項籍至，以沛公爲漢王，漢王封參爲建成侯。從至漢中，遷爲將軍。從還定三秦，攻下辨、故道、雍、斄。擊章平軍於好畤南，破之，圍好畤，取壤鄕。擊三秦軍壤東及高櫟，破之。復圍章平，平出好畤走。因擊趙賁、內史保軍，破之。東取咸陽，更名曰新城。參將兵守景陵二十三日，三秦使章平等攻參，參出擊，大破之，賜食邑於寧秦。以將軍引兵圍章邯廢丘；以中尉從漢王出臨晉關。至河內，下脩武，度圍津，東擊龍且、項佗定陶，破之。東取碭、蕭、彭城。擊項籍軍，漢軍大敗走，參以中尉圍取雍丘。王武反於外黃，程處反於燕，往擊，盡破之。柱天侯反於衍氏，進破取衍氏。擊羽嬰於昆陽，追至葉。還攻武彊，因至滎陽。參自漢中爲將軍中尉，從擊諸侯，及項籍敗，還至滎陽。

漢二年，拜爲假左丞相，入屯兵關中。月餘，魏王豹反，以假丞相別與韓信東攻魏將孫速東張，大破之。因攻安邑，得魏將王襄。擊魏王於曲陽，追至東垣，生獲魏豹。取平陽，得豹母妻子，盡定魏地，凡五十二縣，賜食邑平陽。因從韓信擊趙相國夏説軍於鄔東，大破之，斬夏説。韓信與故常山王張耳引兵下井陘，擊成安君陳餘，而令參還圍趙別將戚公於鄔城中。戚公出走，追斬之，乃引兵詣漢王在所。韓信已破趙，爲相國，東擊齊，參以左丞相屬焉。攻破齊歷下軍，遂取臨淄。還定濟北郡，收著、漯陰、平原、鬲、盧。已而從韓信擊龍且軍於上假密，大破之，斬龍且，虜亞將周蘭。定齊郡，凡得七十縣。得故齊王田廣相田光，其守相許章，及故將軍田既。韓信立爲齊王，引兵東詣陳，與漢王共破項籍，而參留平齊未服者。

## 無為而治

漢王即皇帝位，韓信徙爲楚王，參歸相印焉。高帝以長子肥爲齊王，而以參爲相國。高帝六年，與諸侯剖符，賜參爵列侯，食邑平陽萬六百三十戸，世世勿絶。參以齊相國擊陳豨將張春，破之。黥布反，參從悼惠王將車騎十二萬，與高祖會擊黥布軍，大破之。南至蘄，還定竹邑、相、蕭、留。孝惠元年，除諸侯相國法，更以參爲齊丞相。參之相齊，齊七十城。天下初定，齊悼惠王富於春秋，參盡召長老諸先生，問所以安集百姓。而齊故諸儒以百數，言人人殊，參未知所定。聞膠西有蓋公，善治黃老言，使人厚幣請之。既見蓋公，蓋公爲言治道貴清靜而民自定，推此類具言之。其治要用黃老術，故相齊九年，齊國安集，大稱賢相。

蕭何薨，參聞之，告舍人趣治行，「吾且入相。」居無何，使者果召參。參去，屬其後相曰：「以齊獄市爲寄，慎勿擾也。」後相曰：「治無大於此者乎？」參曰：「不然。夫獄市者，所以并容也，今君擾之，姦人安所容乎？吾是以先之。」始參微時，與蕭何善，及爲宰相，有隙。至何且死，所推賢唯參。參代何爲相國，舉事無所變更，壹遵何之約束。擇郡國吏長大，訥於文辭，謹厚長者，即召除爲丞相史。吏言文刻深，欲務聲名，輒斥去之。卿大夫以下吏及賓客見參不事事，來者皆欲有言。至者，參輒飲以醇酒，度之欲有言，復飲酒，醉而後去，終莫得開説，以爲常。相舍後園近吏舍，吏舍日飲歌呼。從吏患之，無如何，乃請參遊後園。聞吏醉歌呼，從吏幸相國召按之。乃反取酒張坐飲，大歌呼與相和。參見人之有細過，掩匿覆蓋之，府中無事。

參子窋爲中大夫，惠帝怪相國不治事，以爲「豈少朕與？」乃謂窋曰：「女歸，試私從容問乃父曰：『高帝新棄群臣，帝富於春秋，君爲相國，日飲，無所請事，何以憂天下？』然無言吾告女也。」窋既洗沐歸，時間，自從其所諫參。參怒而笞之二百，曰：「趣入侍，天下事非乃所當言也。」至朝時，惠帝讓參曰：「與窋胡治乎？乃者我使諫君也。」參免冠謝曰：「陛下自察聖武孰與高皇帝？」惠帝曰：「朕乃安敢望先帝！」參曰：「陛下觀參孰與蕭何賢？」惠帝曰：「君似不及也。」參曰：「陛下言之是也。且高皇帝與蕭何定天下，法令既明具，陛下垂拱，參等守職，遵而勿失，不亦可乎？」惠帝曰：「善。君休矣！」參爲相國三年，薨，謚曰「**懿侯**」。百姓歌之曰：「蕭何爲法，講若畫一；曹參代之，守而勿失。載其清靖，民以寧壹。」

## 考據
*(漢) 司馬遷纂《史記/巻五十四》

分類:漢列傳
李通次元

**李通**，字**次元**，南陽宛人。

## 生平

父守，身長九尺，為人嚴毅，居家如官署。初事劉歆，好星曆讖記，為王莽宗卿師。通亦為五威將軍從事，出補巫丞，有能名。莽未，百姓愁怨，通素聞守說讖云『劉氏復興，李氏為輔』，私常懷之。且居家富逸，為閭里雄，以此不樂為吏，乃自免歸。

及下江、新市兵起，南陽騷動，通從弟軼，亦素好事，乃共計議曰：『今四方擾亂，新室且亡，漢當更興。南陽宗室，獨劉伯升兄弟泛愛容眾，可與謀大事。』通笑曰：『吾意也。』會光武避吏在宛，通聞之，即遣軼往迎光武。光武初以通士君子相慕也，故往答之。及相見，共語移日，握手極歡。通因具言讖文事，光武初殊不意，未敢當之。時守在長安，光武乃微觀通曰：『即如此，當如宗卿師何？』通曰：『已自有度矣。』因復備言其計。光武既深知通意，乃遂相約結，定謀議，期以材官都試騎士日，欲劫前隊大夫及屬正，因以號令大眾。乃使光武與軼歸舂陵，舉兵以相應。遣從兄子季之長安，以事報守。

季於道病死，守密知之，欲亡歸。素與邑人黃顯相善，時顯為中郎將，聞之，謂守曰：『今關門禁嚴，君狀貌非心，將以此安之？不如詣闕自歸。事既未然，脫可免禍。』守從其計，即上書歸死，章未及報，留闕下。會事發覺，通得亡走，莽聞之，乃系守於獄。而黃顯為請曰：『守聞子無狀，不敢逃亡，守義自信，歸命宮闕。臣顯願質守俱東，曉說其子。如遂悖逆，令守北向刎首，以謝大恩。』莽然其言。會前隊復上通起兵之狀，莽怒，欲殺守，顯爭之；遂並被誅，及守家在長安者盡殺之。南陽亦誅通兄弟、門宗六十四人，皆焚屍宛市。

時，漢兵亦已大合，通與光武、李軼相遇棘陽；遂共破前隊，殺甄阜、梁丘賜。更始立，以通為柱國大將軍、輔漢侯。從至長安，更拜為大將軍，封西平王；軼為舞陰王；通從弟松為丞相。更始使通持節還鎮荊州，通因娶光武女弟伯姬，是為寧平公主。光武即位，征通為衛尉。建武二年，封「固始侯」，拜大司農。帝每征討四方，常令通居守京師，鎮百姓，修宮室，起學宮。

五年春，代王梁為前將軍。六年夏，領破奸將軍侯進、捕虜將軍王霸等十營擊漢中賊。公孫述遣兵赴救，通等與戰於西城，破之，還，屯田順陽。時，天下略定，通思欲避榮寵，以病上書乞身。詔下公卿群臣議。大司徒侯霸等曰：『王莽篡漢，傾亂天下。通懷伊、呂、蕭、曹之謀，建造大策，扶助神靈，輔成聖德。破家為國。忘身奉主，有扶危存亡之義。功德最高，海內所聞。通以天下平定，謙讓辭位。夫安不忘危，宜令通居職療疾。欲就諸侯，不可聽。』於是詔通勉致醫藥，以時視事。其夏，引拜為大司空。

通布衣唱義，助成大業，重以寧平公主故，特見親重；然性謙恭，常欲避權勢。素有消疾，自為宰相，謝病不視事，連年乞骸骨，帝每優寵之。令以公位歸第養疾，通復固辭。積二歲，乃聽上大司空印綬，以特進奉朝請。有司奏請封諸皇子，帝感通首創大謀，即日封通少子雄為召陵侯。每幸南陽，常遣使者以太牢祠通父冢。十八年，通卒，謚曰「恭侯」。帝及陰皇后親臨弔，送葬。

## 考據
* (宋) 范曄纂《後漢書/巻十五》

分類:漢列傳
金自點

**金自點** ，字**成之**，姓**金氏**，朝鮮安東人。生於明萬曆十六年。

## 生平
自點少習邊事，以武將充禁營，都元帥金瑬器賞之，擢兵曹佐郎。天啟三年，西人黨變起，自點從金瑬等犯漢陽宮，擒斬左相李爾瞻、尚宮金氏等。四月，自點等勒兵入宮，迎綾陽君權國事，尋奉仁穆大妃諭廢朝鮮王為庶人，徙江華島。仁祖即位，授一等靖社功臣。及丙子亂起，清兵犯朝鮮，陷京師。自點閉壘不至，由是大軍失援敗走，仁祖北狩。遂罷斥，安置瑞山。崇禎十三年，仁祖有意復用，召還，累擢兵曹判書、右議政，兼謝恩使。清順治元年，授左議政，旋罷。三年，詔起復，三月抵京，以洛興府院君擢領議政。十二月，仁祖不豫，命自點權攝軍國事，疾廖免。

自點為人性險躁，屢將大軍，頗與行陣通聲氣，諸將引為奧援。六年，仁祖薨。六月，孝宗立，自點猶以先朝定策功，充領相如故。孝宗自為世子知自點威重，即位始，陽示尊寵，陰實銜惡之。八月，教以自點當國久，好同惡異，罷歸里。居家二載，自點益怨之，因與其黨謀廢王，乃欲矯立貴人趙氏子崇善君。俄而謀洩，羣臣宣孝宗教令褫自點官，磔於市，時年六十三，宗族餘黨悉坐誅。

## 引據

分類:朝鮮列傳
分類:全羅南道列傳
李林甫

**李林甫**，小字**哥奴**，長平肅王叔良曾孫。

## 險佞獲寵

初為千牛直長，舅姜交愛之。開元初，遷太子中允。源乾曜執政，與交為姻家，而乾曜子為林甫求司門郎中，乾曜素薄之，曰：「郎官應得才望，哥奴豈郎中材邪？」即授以諭德，累擢國子司業。宇文融為御史中丞，引與同列，稍歷刑、吏部侍郎。初，吏部置長名榜，定留放。寧王私謁十人，林甫曰：「願絀一人以示公。」遂榜其一，曰：「坐王所囑，放冬集。」

時武惠妃寵傾後宮，子壽王、盛王尤愛。林甫因中人白妃，願護壽王為萬歲計，妃德之。侍中裴光庭夫人，武三思女，嘗私林甫，而高力士本出三思家。及光庭卒，武請力士以林甫代為相。力士未敢發，而唐玄宗因蕭嵩言，自用韓休。方具詔，武擿語林甫，使為休請。休既相，重德林甫，而與嵩有隙，乃薦林甫有宰相才，妃陰助之，即拜黃門侍郎。尋為禮部尚書、同中書門下三品，再進兵部尚書。

皇太子、鄂王、光王被譖，帝欲廢之。張九齡切諫，帝不悅。林甫惘然，私語中人曰：「天子家事，外人何與邪？」二十四年，帝在東都，欲還京師。裴耀卿等建言：「農人場圃未畢，須冬可還。」林甫陽蹇，獨在後。帝問故，對曰：「臣非疾也，願奏事。二都本帝王東西宮，車駕往幸，何所待時？假令妨農，獨赦所過租賦可也。」帝大悅，即駕而西。始九齡繇文學進，守正持重，而林甫特以便佞，故得大任，每嫉九齡，陰害之。帝欲進朔方節度使牛仙客實封，九齡謂林甫：「封賞待名臣大功，邊將一上最，可遽議？要與公固爭。」林甫然許。及進見，九齡極論，而林甫抑嘿，退又漏其言。仙客明日見帝，泣且辭。帝滋欲賞仙客，九齡持不可。林甫為人言：「天子用人，何不可者？」帝聞，善林甫不專也。由是益疏薄九齡，俄與耀卿俱罷政事，專任林甫，相仙客矣。初，三宰相就位，二人磬折趨，而林甫在中，軒驁無少讓，喜津津出眉宇間。觀者竊言：「一雕挾兩兔。」少選，詔書出，耀卿、九齡以左右丞相罷，林甫嘻笑曰：「尚左右丞相邪？」目恚而送乃止，公卿為戰栗。於是林甫進兼中書令。帝卒用其言，殺三子，天下冤之。大理卿徐嶠妄言：「大理獄殺氣盛，鳥雀不敢棲。今刑部斷死，歲才五十八，而烏鵲巢獄戶，幾至刑措。」群臣賀帝，而帝推功大臣，封林甫「晉國公」。

## 獨柄朝綱

及帝將立太子，林甫探帝意，數稱道壽王，語秘不傳，而帝意自屬忠王，壽王不得立。太子既定，林甫恨謀不行，且畏禍，乃陽善韋堅。堅，太子妃兄也。使任要職，將覆其家，以搖東宮。乃構堅獄，而太子絕妃自明，林甫計黜。杜良娣之父有鄰與婿柳勣不相中，勣浮險，欲助林甫，乃上有鄰變事，捕送詔獄賜死。逮引裴敦復、李邕等，皆林甫素忌惡者，株連殺之。太子亦出良娣為庶人。未幾，擿濟陽別駕魏林，使誣河西節度使王忠嗣欲擁兵佐太子。帝不信，然忠嗣猶斥去。林甫數曰：「太子宜知謀。」帝曰：「吾兒在內，安得與外人相聞？此妄耳！」林甫數危太子，未得志，一日從容曰：「古者立儲君必先賢德，非有大勛力於宗稷，則莫若元子。」帝久之曰：「慶王往年獵，為豽傷面甚。」答曰：「破面不愈於破國乎？」帝頗惑，曰：「朕徐思之。」然太子自以謹孝聞，內外無惎言，故飛語不得入，帝無所發其猜。

林甫善刺上意，時帝春秋高，聽斷稍怠，厭繩檢，重接對大臣，及得林甫，任之不疑。林甫善養君欲，自是帝深居燕適，沈蠱衽席，主德衰矣。林甫每奏請，必先餉遺左右，審伺微旨，以固恩信，至饔夫御婢皆所款厚，故天子動靜必具得之。性陰密，忍誅殺，不見喜怒。面柔令，初若可親，既崖阱深阻，卒不可得也。公卿不由其門而進，必被罪徙；附離者，雖小人且為引重。同時相若九齡、李適之皆遭逐；至楊慎矜、張瑄、盧幼臨、柳升等緣坐數百人，並相繼誅。以王鉷、吉溫、羅希奭為爪牙，數興大獄，衣冠為累息。適之子霅嘗盛具召賓客，畏林甫，乃終日無一人往者。林甫有堂如偃月，號月堂。每欲排構大臣，即居之，思所以中傷者。若喜而出，即其家碎矣。子岫為將作監，見權勢熏灼，惕然懼，常從遊後園，見輦重者，跪涕曰：「大人居位久，枳棘滿前，一旦禍至，欲比若人可得乎？」林甫不樂曰：「勢已然，可奈何？」

時帝詔天下士有一藝者得詣闕就選，林甫恐士對詔或斥己，即建言：「士皆草茅，未知禁忌，徒以狂言亂聖聽，請悉委尚書省長官試問。」使御史中丞監總，而無一中程者。林甫因賀上，以為野無遺賢。俄兼隴右、河西節度使，改右相，罷節度，加累開府儀同三司，實封戶三百。

咸寧太守趙奉璋得林甫隱惡二十條，將言之，林甫諷御史捕系奉璋，劾妖言，抵死；著作郎韋子春坐厚善貶。帝嘗大陳樂勤政樓，既罷，兵部侍郎盧絢按轡絕道去，帝愛其藉，稱美之。明日林甫召絢子曰：「尊府素望，上欲任以交、廣，若憚行，且當請老。」絢懼，從之。因出為華州刺史，俄授太子員外詹事，絢繇是廢。於時有以材譽聞者，林甫護前，皆能得於天子抑遠之，故在位恩寵莫比。凡禦府所貢遠方珍鮮，使者傳賜相望。帝食有所甘美，必賜之。嘗詔百僚閱歲貢於尚書省，既而舉貢物悉賜林甫，輦致其家。從幸華清宮，給御馬、武士百人、女樂二部。薛王別墅勝麗甲京師，以賜林甫，它邸第、田園、水硙皆便好上腴。車馬衣服侈靡，尤好聲伎。侍姬盈房，男女五十人。故事，宰相皆元功盛德，不務權威，出入騎從簡寡，士庶不甚引避。林甫自見結怨者眾，憂刺客竊發，其出入，廣騶騎，先驅百步，傳呼何衛，金吾為清道，公卿辟易趨走。所居重關復壁，絡版甃石，一夕再徙，家人亦莫知也。或帝不朝，群司要官悉走其門，臺省為空。左相陳希烈雖坐府，卒無人入謁。

## 歿後清算
始厚王鉷，為盡力。及鉷敗，詔宰相治狀，林甫大懼，不敢面鉷，獄具署名，亦無所申救。因以楊國忠代為御史大夫。林甫薄國忠材孱，無所畏，又以楊貴妃故善之。及是權益盛，貴震天下，始交惡若仇敵。然國忠方兼劍南節度使，而南詔入寇，林甫因建遣之鎮，欲離間之。國忠入辭，帝曰：「處置且訖，亟還，指日待卿。」林甫聞之憂懣。是時已屬疾，稍侵。會帝幸溫湯，詔以馬輿從，禦醫珍膳繼至，詔旨存問，中官護起居。病劇，巫者視疾云：「見天子當少間。」帝欲視之，左右諫止。乃詔林甫出廷中，帝登降聖閣，舉絳巾招之。林甫不能興，左右代拜。俄而國忠至自蜀，謁林甫床下，垂涕托後事，因不食卒。諸子護還京發喪，贈太尉、揚州大都督。

初，林甫夢人皙而髯，將逼己。寤而物色，得裴寬類所夢，曰：「寬欲代我。」因李適之黨逐之。其後楊國忠代林甫，貌類寬雲。國忠素銜林甫，及未葬，陰諷范陽節度使安祿山暴其短。祿山使阿布思降將入朝，告林甫與思約為父子，有異謀。事下有司，其婿楊齊宣懼，妄言林甫厭祝上，國忠劾其奸。帝怒，詔林甫淫祀厭勝，結叛虜，圖危宗社，悉奪官爵，斫棺剔取含珠金紫，更以小槥，用庶人禮葬之；諸子司儲郎中、太常少卿嶼及岫等悉徙嶺南、黔中，各給奴婢三人，籍其家；諸婿若張博濟、鄭平、杜位、元撝，屬子復道、光，皆貶官。

## 考據
* (晉) 劉昫等纂《舊唐書/巻一百六》

分類:唐列傳
英布

**淮南王英布**，六安人也。

## 反秦封王

少時客相之，當刑而王。及壯，坐法黥，布欣然笑曰：『人相我當刑而王，幾是乎？』人有聞者，共戲笑之。布以論輸驪山，驪山之徒數十萬人，布皆與其徒長豪桀交通，乃率其曹耦，亡命江中爲群盜。

及陳勝起事，布乃見番君，其眾數千人。番君以女妻之。章邯既滅陳勝，破呂臣軍，布引兵北擊秦左右校，破之青波，引兵而東。聞項梁定會稽，西度淮，布以兵屬梁。梁西擊景駒、秦嘉等，布常冠軍。項梁聞陳勝死，立楚懷王，以布爲當陽君。項梁敗死，懷王與布及諸矦將皆聚彭城。當是時，秦急圍趙，趙數使人請救懷王。懷王使宋義爲上將，項籍與布皆屬之，北救趙。及籍殺宋義河上，自立爲上將軍，使布先涉河，擊秦軍，數有利。籍乃悉引兵從之，遂破秦軍，降章邯等。諸矦兵皆服屬楚者，以布數以少敗眾也。

項籍引兵西至新安，又使布等夜擊阬章邯秦卒二十餘萬人。至函谷關，不得入，又使布等先從間道破關下軍，遂得入。至咸陽，布爲歬鋒。項王封諸將，立布爲「**九江王**」，都六安。尊懷王爲義帝，徙都長沙，乃陰令布擊之，布使將追殺於郴。

齊王田榮叛楚，項王往擊齊，徵兵九江，布稱病不往，遣將將數千人行。漢兵敗楚彭城，布又稱病不佐楚。項王由此怨布，數使使者譙讓召布，布愈恐，不敢往。項王方北憂齊、趙，西患漢，所與者獨布，又多其材，欲親用之，以故未擊。

## 歸漢擊楚

漢王與楚大戰彭城，不利，出梁地，至虞，謂左右曰：

『如彼等者，無足與計天下事者。』謁者隨何進曰：『不審陛下所謂。』漢王曰：『孰能爲我使淮南，使之發兵背楚，留項王於齊數月，我之取天下可以萬全。』隨何曰：『臣請使之。』乃與二十人俱使淮南。至，太宰主之，三日不得見。隨何因說太宰曰：『王之不見何，必以楚爲彊，以漢爲弱，此臣之所爲使。使何得見，言之而是邪，是大王所欲聞也；言之而非邪，使何等二十人伏斧質淮南巿，以明背漢而與楚也。』太宰乃言之王，王見之。隨何曰：『漢王使使臣敬進書大王御者，竊怪大王與楚何親也。』淮南王曰：『寡人北鄉而臣事之。』

隨何曰：『大王與項王俱列爲諸矦，北鄉而臣事之，必以楚爲彊，可以託國也。項王伐齊，身負版築，以爲士卒先。大王宜悉淮南之眾，身自將，爲楚軍歬鋒，今乃發四千人以助楚。夫北面而臣事人者，固若是乎？夫漢王戰於彭城，項王未出齊也，大王宜埽淮南之眾，日夜會戰彭城下。今撫萬人之眾，無一人渡淮者，陰拱而觀其孰勝。夫託國於人者，固若是乎？大王提空名以鄉楚，而欲厚自託，臣竊爲大王不取也。然大王不背楚者，以漢爲弱也。夫楚兵雖彊，天下負之以不義之名，以其背明約而殺義帝也。然而楚王特以戰勝自彊。漢王收諸侯，還守成皋、滎陽，下蜀、漢之粟，深溝壁壘，分卒守徼乘塞。楚人還兵，間以梁地，深入敵國八九百里，欲戰則不得，攻城則力不能，老弱轉糧千里之外。楚兵至滎陽、成皋，漢堅守而不動，進則不得攻，退則不能解，故楚兵不足罷也。使楚兵勝漢，則諸矦自危懼而相救。夫楚之彊，適足以致天下之兵耳。故楚不如漢，其勢易見也。今大王不與萬全之漢，而自託於危亡之楚，臣竊爲大王或之。臣非以淮南之兵足以亡楚也。夫大王發兵而背楚，項王必留；留數月，漢之取天下可以萬全。臣請與大王杖劍而歸漢王，漢王必裂地而分大王，又況淮南，必大王有也。故漢王敬使使臣進愚計，願大王之留意也。』淮南王曰：『請奉命。』陰許叛楚與漢，未敢泄。

楚使者在，方急責布發兵，隨何直入曰：『九江王已歸漢，楚何以得發兵！』布愕然。楚使者起，何因說布曰：『事已搆，獨可遂殺楚使，毋使歸，而疾走漢并力。』布曰：『如使者教。』因起兵而攻楚。楚使項聲、龍且攻淮南，項王留而攻下邑。數月，龍且攻淮南，破布軍。布欲引兵走漢，恐項王擊之，故間行與隨何俱歸漢。

布至，漢王方踞床洗，而召布入見。布大怒，悔來，欲自殺。出就舍，張御食飲從官如漢王居，布又大喜過望，於是乃使人之九江。楚已使項伯收九江兵，盡殺布妻子。布使者頗得故人幸臣，將眾數千人歸漢。漢益分布兵而與俱北，收兵至成皋。四年秋七月，立布爲「**淮南王**」，與擊項籍。布使人之九江，得數縣。五年，布與劉賈入九江，誘大司馬周殷，殷反楚。遂舉九江兵與漢擊楚，破垓下。

## 鳥盡弓藏

項籍死，漢王即皇帝位，置酒對眾折隨何曰腐儒，『爲天下安用腐儒哉！』隨何跪曰：『夫陛下引兵攻彭城，楚王未去齊也，陛下發步卒五萬人，騎五千，能以取淮南乎？』曰：『不能。』隨何曰：『陛下使何與二十人使淮南，如陛下之意，是何之功賢於步卒數萬，騎五千也。然陛下謂何腐儒，「爲天下安用腐儒」，何也？』高帝曰：『吾方圖子之功。』乃以隨何爲護軍中尉。布遂剖符爲淮南王，都六安，九江、廬江、衡山、豫章郡皆屬焉。

六年，朝陳。七年，朝雒陽。九年，朝長安。十一年，高后誅淮陰侯韓信，布因心恐。夏，漢誅梁王彭越，盛其醢以遍賜諸侯。至淮南，淮南王方獵，見醢而大恐，乃陰令人部聚兵，候伺旁郡警急。

布有所幸姬病，就醫。醫家與中大夫賁赫對門，赫乃厚餽遺，從姬飲醫家。姬侍王，從容語次，譽赫長者也。王怒曰：『女安從知之？』具道，王疑與亂。赫恐，稱病。王愈怒，欲捕赫。赫上變事，乘傳詣長安。布使人追，不及。赫至，上變，言布謀反有端，可先未發誅也。高帝以其書語相國蕭何，蕭何曰：『布不宜有此，恐仇怨妄誣之。請繫赫，使人微驗淮南王。』布見赫以罪亡上變，已疑其言國陰事。漢使又來，頗有所驗，遂族赫家，發兵反。

反書聞，高帝乃赦赫，以爲將軍。召諸侯問：『布反，爲之柰何？』皆曰：『發兵阬豎子耳，何能爲！』汝陰侯滕公以問其客薛公，薛公曰：『是固當反。』滕公曰：『上裂地而封之，疏爵而貴之，南面而立萬乘之主，其反何也？』薛公曰：『歬年殺彭越，往年殺韓信，三人皆同功一體之人也。自疑禍及身，故反耳。』滕公言之上曰：『臣客故楚令尹薛公，其人有籌策，可問。』高帝乃見問薛公，對曰：『布反不足怪也。使布出於上計，山東非漢之有也；出於中計，勝負之數未可知也；出於下計，陛下安枕而臥矣。』高帝曰：『何謂上計？』薛公對曰：『東取吳，西取楚，并齊取魯，傳檄燕、趙，固守其所，山東非漢之有也。』『何謂中計？』『東取吳，西取楚，并韓取魏，據敖倉之粟，塞成皋之險，勝敗之數未可知也。』『何謂下計？』『東取吳，西取下蔡，歸重於越，身歸長沙，陛下安枕而臥，漢無事矣。』高帝曰：『是計將安出？』薛公曰：『出下計。』高帝曰：『胡爲廢上計而出下計？』薛公曰：『布故驪山之徒也，致萬乘之主，此皆爲身，不顧後爲百姓萬世慮者也，故出下計。』高帝曰：『善。』封薛公千戶，遂發兵自將東擊布。

布初起兵，謂其將曰：『劉邦老矣，厭兵，必不能來。使諸將，諸將獨患淮陰侯、梁王，今已死，餘不足畏。』故遂反。果如薛公揣之，東擊荊，荊王劉賈走死富陵。盡劫其兵，度淮擊楚。楚發兵與戰徐、僮間，爲三軍，欲以相救爲奇。或說楚將曰：『布善用兵，民素畏之。且兵法，諸矦自戰其地爲散地。今別爲三，彼敗吾一，餘皆走，安能相救！』不從。布果破其一軍，二軍散走。

遂西往，與漢兵遇蘄西。布兵精甚，高帝乃壁庸城，望布軍置陳如項籍軍。高帝惡之，與布相望見，隃謂布『何苦而反？』布曰：『欲爲帝耳。』高帝怒罵之，遂戰，破布軍。布走渡淮，數止戰，不利，與百餘人走江南。布舊與番君婚，故長沙哀王使人誘布，偽與俱亡，走越，布信而隨至番陽。番陽人殺布於茲鄉，遂滅之。

## 考據
* (漢) 司馬遷纂《史記/巻九十一》

分類:漢列傳
鄭注

**鄭注**，絳州人。世寒微，以方伎遊江湖間。

## 攀附顯貴
元和末，注依襄陽節度使李愬。為愬煮黃金餌之，浸親遇，署衙推，從至徐州，稍參處軍政。注多藝，億探人廋隱，輒中所欲，為籌事，未嘗不用。監軍王守澄白愬，愬曰：「然彼奇士也，將軍試與語。」守澄始拒不納，既坐，機辯橫生，鉤得其意，守澄大驚，引至後堂，語終夕，恨相見晚。謝曰：「誠如公言。」即署巡官。

守澄入總樞密，與俱至京師，厚加贍恤，日夜為守澄計議，因陰通賂遺。初士纖巧者附離，後要官貴人亦趨往。陷宰相宋申錫，搢紳側目。金吾將軍孟文亮鎮邠寧，取為司馬，不肯行，御史中丞宇文鼎劾奏，乃上道，過奉天輒還。初，王涯用注力再輔政，又憚守澄，遏其奏。更擢通王府司馬、右神策判官，士議讙駭。劉從諫惡其人，欲因斥去之，即表副昭義節度。至府不旬月，唐文宗暴眩，守澄復薦注，即日召入，對浴堂門，賜賚至渥。是夜，彗星出東方，長三尺，芒耀怒急。俄進太僕卿，兼御史大夫。

文宗問富民術，以榷茶對。其法欲置茶官，籍民圃而給其直，工自擷暴，則利悉之官，文宗始詔王涯為榷茶使。又言秦、雍災，當興役厭之。文宗嘗詠杜甫《曲江辭》，有「宮殿千門」語，意天寶時環江有觀榭宮室，聞註言，即詔兩神策治曲江、昆明，作紫雲樓、采霞亭，詔公卿得列舍堤上。

## 傾軋出鎮

注資貪沓，既藉權寵，專鬻官射利，貲積鉅萬，不知止。起第善和裏，通永巷，飛廡復壁，聚京師輕薄子、方鎮將吏，以煽聲焰。間入神策，與守澄語必終日，或夜艾乃罷。翰林學士李訓既附注進，於是兩人權震天下。尋擢工部尚書、翰林侍講學士，時訓已在禁中，日日議論文宗前，相倡和，謀鉏翦中官，自謂功在晷刻，文宗惑之。乘是進退士大夫，撓骫朝法，賢不肖淆亂，以為弛張當然。

注本姓魚，冒為鄭，故當時號「魚鄭」。及用事，人廋謂曰「水族」，常衣粗裘，外示質素。初，李愬不豫，註治之有狀，守澄神其術，故中人皆昵愛。初，註先顯，李訓藉以進，及勢相埒，賴寵爭功，不兩立。然方事未集，訓乃使註出鎮，外為助援，陰實猜克。俄檢校尚書左僕射、鳳翔隴右節度使，詔月入奏事。請寮屬於訓，訓與舒元輿謀終殺注，慮其豪傑為助，更擇臺閣長厚者。以錢可復為副，李敬彜為司馬，盧簡能、蕭傑為判官，盧弘茂為掌書記。

## 投機自斃
舊制，節度使受命，戎服詣兵部謁，後浸廢，注請復之，而王璠、郭行餘皆踵為常。是日，度支、京兆等供帳。入辭，文宗賜通天犀帶，出都門，旗幹折，注惡之。

太和九年，守澄死，以十一月葬滻水，注奏言：「守澄，國勞舊，願身護喪。」因群宦臨送，欲以鎮兵悉擒誅之。訓畏注專其功，乃先五日舉事。注率五百騎至，扶風令韓遼知其謀，奔武功。注聞訓敗，乃還。其屬魏弘節勸注殺監軍張仲清及大將賈克中等十餘人，注驚撓不暇聽。仲清與前少尹陸暢用其將李叔和策，訪注計事，斬其首，兵皆潰去。中官仇士良矯梟注首於光宅坊，夷其家。

## 考據
*〔晉〕劉昫等纂《舊唐書/巻一百六十九》

分類:唐列傳
日電視臺

**日電視臺**，日本之電視臺也。設總部於神戶市中央區，播放於近畿地方。

分類:日本電視臺
羅馬帝國國制

**羅馬帝國國制**，無成文典章，多由舊例相承。昔日共和既亡，君權日熾。奧古斯都開其端，提庇留斯成其局。君主握綱，元老失權，此乃大勢所趨。

帝者之柄，首重二權：護民之權，掌國政民生；執政之權，轄軍旅邦交。二權既握，天下盡在掌中。初則分明，權責有別，漸而君主專擅，二權合一。

舊日共和之官雖存，然徒具虛名。執政官、裁判官、護民官、財務官，名存實亡。選舉之權既失，徒供君主簡拔之用。元老院雖在，實為應聲之具。議政獻策，不過具文；立法司法，亦淪為橡皮圖章。民會亦然，形存實亡。昔日議政論事之盛況，今不復見。

君權既熾，萬機親覽。立法、司法、行政，無不統於一手。軍政、民政、財政，皆由君主定奪。封官許願，黜陟臣工，亦惟帝者之意志是從。

此制之利，有二焉：其一，號令統一，利於治理；其二，決斷速疾，應變及時。然弊端亦彰：其一，權柄過重，易生專擅；其二，制衡匱乏，難保公允。

觀其興替，可見天下大勢：亂世則思君主之治，治世則盼民主之義。羅馬由共和入帝制，蓋應時之需；然帝制之弊終彰，亦勢所必然。

夫興亡治亂，循環往復。後之視今，亦猶今之視昔。觀古鑒今，可以知興替之理，明得失之源。此羅馬帝制興替之大義也。

## 據
*本文撮譯自英文維基大典︰羅馬帝國國制一文
羅馬法

**羅馬法**者，泰西法制之祖也。其始也，本諸習俗，輔以宗教。及至共和，十二銅表立，是為成文之始。表法雖簡，然規民之道備矣。

共和之季，法學大昌。智者析疑，執政頒令，百代遺則由此而生。民與民，以契合好；業主主張其權，訟者循程以獲直，皆有定制。及至帝制，皇威日隆，詔勅為法。然法家著述不輟，闡幽發微，益增法理之精奧。

時有帝查士丁尼者，集前代之成，撰《法典》、《學說彙纂》、《法學階梯》、《新律》諸書。羅馬法至此，可謂集大成焉。

考其要旨：父權至尊，子女臣服；公民異於蠻夷，權利殊異；訟必由程，程序不可廢也。產業之別、婚姻之制、繼承之序，無不詳備。

泰西諸邦，建國之初，多取法焉。迄今學者，猶研精覃思，以羅馬法為近世民法之祖。法之變遷，與國運升降相輔而行。早歲習俗為尚，既而文字昭信，再而經師闡發，終乃聖君制律。觀其流變，可見一國之典章沿革，亦可窺見人心世道之變遷矣。法之要者：民戶之籍、田土之量、租稅之則、軍旅之制、婚嫁之禮、喪葬之儀、買賣之約、借貸之據、奴隸之役、罪罰之典，無所不包。是以羅馬之治得以久長，帝國之威得以遠播。

後世學者論羅馬法者，必溯其源於王制，究其變於共和，考其定於帝政，嘆其成於查士丁尼。千百年來，典章雖改，其精神猶存，為今人省治道之鑑也。

## 據
*大英百科辛亥版【羅馬法】一文
神聖羅馬帝國

昔有**神聖羅馬帝國**者，肇基於查理曼。公元八百年，查理受教皇利奧三世加冕，是為帝國之始。其後奧托一世復興帝制，遂成千年帝國。

帝國疆域廣袤，跨德意志、意大利、布根地諸邦。帝位非世襲，乃由諸侯選舉。選侯初無定制，漸而為七人：美因茨、特里爾、科隆三總主教，波希米亞國王，薩克森公、勃蘭登堡侯、萊茵帕拉廷伯。

帝國體制奇特，君權與教權並峙。帝者統領諸侯，然各邦割據自雄，中央難以控制。教皇雖尊，然屢與帝爭，紛擾不斷。及教皇格里高利七世與皇帝亨利四世相抗而敗，教權漸式微。

其間，神聖羅馬帝國屢有明君。腓特烈一世巴巴羅薩雄才大略，東征西討；腓特烈二世博學多聞，有「世界奇蹟」之譽。然亦有昏君，如溫塞斯勞斯，荒淫無道，終被廢黜。

帝國之衰，始於三十年戰爭。韋斯特伐利亞和約後，各邦自主益甚。十八世紀，普魯士崛起，與帝國分庭抗禮。法皇拿破崙席捲歐陸，帝國名存實亡。一八〇六年，弗朗茨二世遜位，帝國遂亡。

帝國千年，興衰備極。其承羅馬遺緒，統御中歐，促進文化交流，功不可沒。然中央權威不彰，內部紛爭不息，終致土崩瓦解，可為後世鑒。
## 據
*本文撮譯自英文維基大典︰神聖羅馬帝國一文
中世盛期

**中世盛期**，泰西諸邦蒸蒸日上。教廷權傾天下，十字軍東征不絕。封建制漸衰，市邑勃興。商旅絡繹於途，貿易暢行四海。學府林立，經院哲學大昌，經籍廣布。儒釋並彰，道學鼎盛。

建築之術日精，哥德式脫穎而出，巍峨聳立，直指霄漢。農事漸進，新法迭出，生齒倍增。騎士之風盛行，崇尚武德，禮儀昭彰。東西聖教分流，異端思潮並起，如卡特裡教徒、瓦勒度派等。

韃靼鐵騎西侵，歐土為之震動。英格蘭頒行大憲章，王權始受制約。意大利諸邦如威尼斯、熱那亞等，海上貿易昌盛，財富可敵國君。

此間，工藝漸精，如眼鏡、機械鐘錶等物悉出。航海之術日進，羅盤之用漸廣。煉金術士潛心鑽研，為後世科學之濫觴。托馬斯·阿奎那著《神學大全》，集經院哲學之大成。

然而，時局亦有隱憂。猶太之族飽受迫害，流離失所。黑死之疫肆虐，奪人無數。十字軍東征，雖名為聖戰，實則徒增禍亂。農奴雖地位漸高，然封建餘毒猶存。

總之，此乃泰西中古之盛世，文明燦然可觀，然亦不無缺憾。
## 據
*本文撮譯自英文維基大典︰中世盛期一文
加州理工學院

縮圖|加州理工學院拜科門室
**加利福尼亚理工學院**者，略稱**加州理工學院**，英稱**Caltech**，美利堅加州之私立大學也，西元一八九一年肇建。時，為圖盧浦中學。西元一九一〇年，廢中學，立大學，更名加利福尼亚理工學院。以創格致之峰聞名於世。校有諸司，美火箭研所噴推室隸之。以「真理乃自由」為訓。二戰許，美人建核武器，加州理工學院有功之。校諸師生有功於格物、化學、生物，諾貝爾獎主七十有九。亦多有師敕國之學士。

今，學子二千有餘，教師三百有餘。然，諸子入院皆必得以科舉之功名，多爲諸州理學狀元，亦有授「國之優生」等爵，故居美諸學難度之最。
縮圖|加州理工學院之噴推室
加州理工學院有生肄業為商賈，創英特爾公司，產電芯片。亦有生入仕，為美航空署令。有賢才亦以格致謀生，為學者，如奧本海默、錢學森。諸子多為天下之柱，亦五載連授「天下冠學」之稱，甲世界諸學。

分類:學校
十字軍東征

**十字軍東征**，肇於公元一千有九十五載，羅馬教皇烏爾班二世會諸侯於克萊蒙。教皇倡言東征，謂：「聖地耶路撒冷淪陷回教之手，今四百餘年矣。吾等當奮起收復之。」時值東羅馬帝國告急西方，以抗土耳其人之侵擾。烏爾班二世遂號召西歐諸國，誓師東行。

諸侯響應，集兵十萬。法蘭西、德意志、義大利、英格蘭諸國，莫不遣將統兵以從。軍至君士坦丁堡，渡博斯普魯斯海峽，入小亞細亞。與塞爾柱土耳其軍隊相遇，連戰皆捷。攻陷尼西亞、安提阿諸城。及抵耶路撒冷城下，圍攻累月，終於一千有九十九年七月十有五日破城而入。諸軍縱兵肆虐，回教徒、猶太人，盡遭屠戮。

既克耶路撒冷，諸侯議立國以鞏固政權。遂建四國：耶路撒冷王國、安提阿公國、艾迪薩伯國、的黎波里伯國是也。諸國雖立，然內部紛爭不絕，外有回教虎視眈眈，政局岌岌可危。

其後二百年間，復有東征多次。二征始於一千一百四十有七年，法王路易七世、德王康拉德三世領軍，然攻大馬士革不克而還。三征緣於一千一百八十有七年耶路撒冷再陷，英王獅心理查、法王腓力二世、神聖羅馬帝國皇帝腓特烈一世率軍東行，雖收復沿海諸城，然未能克復耶路撒冷。四征本欲襲埃及，不意攻陷君士坦丁堡，建拉丁帝國。其後復有東征數次，然皆無功而返。

既而十字軍諸國漸次衰落。一千二百九十有一年，阿卡城陷落。自此，回教重掌聖地。十字軍東征雖以兵敗終，然其影響深遠。歐羅巴因之開廣見聞，東西貿易興，航海之術進。騎士之制、兵家建築亦以之發展。然征戰所致傷亡毀壞，不可勝數。東西文明由此交流，互有染漬。

十字軍多諸侯自募，教皇賜以贖罪之權。軍有騎士、步卒、弓弩手，騎士尤精。後有聖殿、聖約翰諸修會軍團立，久為軍中勁旅。彼亦善用重甲騎兵突陣，然於炎方苦其不適。圍城之法亦精，多用高櫓、拋石機等攻具。守禦則築城濠，頗能持久。

十字軍甲冑精良，多用鎖子甲、板甲，首戴盔。兵器有矛、劍、錘、弓弩。盾圓方皆備，多繪十字為號。軍糧多就地徵募，沿途補給，以麪餅、乾酪、鹽肉為糧秣。因糧絕輒有饑荒，疫癘繼起。

## 據
*本文撮譯自英文維基大典︰十字軍東征一文
中世

**中世**者，泰西之中葉也。始於西羅馬之季世，終於文藝之再興，凡千載有餘。是時，封建為政，諸侯割據。農桑為本，工商衰微。教會專權，主文教禮樂。騎士為貴，農奴為賤。

初，蠻族大舉入寇，舊制盡壞。哥德人陷羅馬，汪達爾族據非洲，昔日帝國，分崩離析。後有法蘭克查理曼者，統一西土，建神聖羅馬帝國，文教稍興。其子孫不肖，國祚不永。既而，諾曼人征英，建立新朝。威廉公跨海而來，擊敗薩克遜王，遂定英倫之業。

十字軍東征，窮九伐之師。教皇倡議，諸侯響應，欲復耶路撒冷之舊觀。軍興二百年，功敗垂成。然中西交通，商賈往來，文明交流，斯為美談。城邑漸興，行會林立。學府大開，巴黎、牛津、劍橋諸校，名聞遐邇。經院之學盛行，哲學神學並重。阿奎那者，集其大成。

英法百年交兵，連綿不絕。愛德華三世始，亨利五世終。英雄輩出，貞德、黑太子，史冊留名。戰事之餘，諸邦漸立。東歐則為蒙古鐵蹄所蹂躪。欽察汗國橫行，基輔羅斯俯首稱臣。東羅馬日衰，終為土耳其所滅。君士坦丁堡陷落，千年帝國，煙消雲散。

末世，黑死為厲，民心惶惑。疫癘橫行，歐陸人口，銳減三分之一。農奴漸脫桎梏，封建制日頹。工匠短缺，賃值日增，農民起義，此起彼伏。新航路開闢，地理大發現。葡人繞非洲抵印度，哥倫布渡重洋至新大陸。印刷術興，古騰堡創鉛字泥版，知識廣傳。

蓋中世多艱，然亦饒多姿采。封建雖行，自由邑亦興。騎士雖尚武功，吟風弄月亦風雅。教會雖權重，然庇護學術，創立大學。十字軍雖徒勞，然開中西交流之門。瘟疫雖肆虐，然促農奴解放，工匠地位日隆。戰亂雖頻仍，卻催生民族國家。

由是觀之，中世實承先啟後。封建既崩，邦國乃立，此近世之先聲也。學術雖受教會之羈絆，然漸有所進，為文藝復興之先導焉。騎士精神，雖近迂腐，然亦開風雅之先河。航海之術日精，遂開地理大發現之端。印刷之興，廣傳知識，啟蒙運動之源也。

一千年間，興衰代謝，無日不變。然歐洲列邦，文明根基，實肇端於此。後世學者，每輕中世，謂之黑暗，誠或過矣。
## 據
第三羅馬

**第三羅馬**者，謂羅馬、君士坦丁堡既亡，有國自詡繼其統者也。

羅馬帝國之緒，綿延千載，歐邏巴諸國，爭相承襲。東方有鄂圖曼、俄羅斯，西方有法蘭克、神聖羅馬。然其承繼之實，難有定論。

西羅馬既亡於公元四七六年，東羅馬復滅於一四五三年。史家以此為古、中世之界。東羅馬自稱羅馬，至亡國而不改。鄂圖曼既得君士坦丁堡，遂號羅馬帝，亦有其說。然西方諸國不之承認。

羅馬正統之爭，關乎疆土、宗教、血統諸端。疆土者，以羅馬城、君士坦丁堡為重。宗教者，以護佑基督教為要。血統者，以帝室世系為尚。各國各有所持，爭執不休。

東羅馬帝國，世稱拜占庭，然此稱始於十六世紀，為後人所立。東羅馬自始至終，皆自稱羅馬帝國，未嘗易名。其疆域雖縮，然文治武功，猶存古風。查士丁尼大帝時，更纂修羅馬法典，為後世所宗。

西羅馬既亡，蠻族入主。然羅馬之制，猶為諸國所慕。查理曼加冕為帝，建立法蘭克帝國，自詡羅馬帝國之嗣。其後神聖羅馬帝國立，亦號羅馬正統。然東羅馬不之承認，兩帝並立，相爭累世。

鄂圖曼得君城，蘇丹穆罕默德二世自號羅馬凱撒。其意在籠絡東羅馬遺民，鞏固統治。然此舉為西方所不容，終成明珠暗投。

俄羅斯沙皇亦自詡第三羅馬。以君士坦丁堡陷落，莫斯科當繼其統。此說始於十六世紀，其後俄國歷代君主，皆以羅馬帝國繼承人自居。

羅馬帝國雖亡，然其遺澤廣被。法律、建築、文學、哲學，無不影響後世。歐邏巴諸國，皆自詡羅馬之嗣，爭相仿效。此風綿延不絕，即至今日，猶有餘響。
## 據
*本文撮譯自英文維基大典︰羅馬承緒一文
丙加加

**丙加加**者，丹邦賢儒斯特勞斯特魯普所創編纂之法也。始於公元一九八五年，承丙語之緒而生。今已大備，具象導、泛型、功用諸奇。多用於制系統術、小機之程、役使機關。可編而行，疾若風雷。

其源出丙語，擴所未備。通象導之理，具泛型之能，直操存記。編而即行，速不可量。廣用於制系統之術，舉世珍之。

斯氏曰：「丙加加之中，實蘊簡明之語。」然世多譏其繁難。肯·湯普森評曰：「此術雖可取，然多不佳。半善者眾，諸念相悖，積若丘山。」

丙加加之利：

# 曰承丙語之長，擴未備；
# 曰通諸編纂之道；
# 曰用宏，宜制系統；
# 曰規庫富，能無窮。

丙加加之弊：

# 曰法繁術雜，學維艱；
# 曰易謬，究費時；
# 曰規易，通融難；
# 曰編遲，造物限。

範本庫者，丙加加之要也。器、法、迭等，無所不包。用之，省工省文。

丙加加之未來，或簡繁去冗，存其精。然慮失特者有之。孰是孰非，未可知也。

總之，丙加加承丙語之精，擴所未備，良法也。然繁難學用，或有未逮。利弊並存，取舍當度時勢，毋執一論。

## 據
分類:編程語言
穆斯塔利

法蒂瑪九主**穆斯塔利**，諱**阿布卡西姆·艾哈邁德**，公元一〇七四年生於開羅。其父穆斯坦西爾，為法蒂瑪八主。穆斯塔利雖非嫡長，然因姊夫阿富達爾之謀得立。

初，法蒂瑪日衰，失敘利亞於塞爾柱。國中軍亂，饑饉荐臻，穆斯坦西爾困於宮闈，為武夫所制。巴德爾將軍起而靖之，拯王室於既倒。然穆斯坦西爾遂委軍國之柄於巴德爾，政無不專。

巴德爾卒，其子阿富達爾嗣位。阿富達爾少習兵法，長通政事，巴德爾既薨，遂掌國柄。穆斯坦西爾崩，長子尼薩爾本當嗣位。然阿富達爾欲立穆斯塔利，遂召尼薩爾及其弟阿卜杜拉、伊斯梅爾入宮，令拜穆斯塔利為君。三人不從，各言先王曾許以位。尼薩爾遁出，奔亞歷山大，自號哈里發。阿富達爾遣兵討之，久攻不下。尼薩爾據城固守，連敗阿富達爾大軍。亞歷山大民眾多從尼薩爾，聲勢浩大。阿富達爾懼，親率精兵猛攻。久之，城中糧盡，尼薩爾軍潰。尼薩爾兵敗被執，囚於開羅，終死於獄。或云阿富達爾令人築壁，活埋尼薩爾，使之慘死。

尼薩爾之敗，致伊斯瑪儀教分裂。埃及、敘利亞、也門諸地從穆斯塔利，波斯、伊拉克則奉尼薩爾為正統。教派之爭，迄今未已。

穆斯塔利在位，權實阿富達爾所操。阿富達爾善治，國內遂安，百姓樂業。然外患不息，與塞爾柱爭敘利亞。阿富達爾雖復泰爾、耶路撒冷，終為十字軍所奪。

時十字軍入敘利亞，圍安條克。阿富達爾遣使通好，乘機取耶路撒冷。世傳法蒂瑪與十字軍勾結，實非也。阿富達爾不意十字軍南下，猝不及防，耶路撒冷陷落。阿富達爾親率大軍赴援，戰於阿斯加隆，大敗而還。

穆斯塔利性端方，篤信什葉。其時伊斯瑪儀教大興。然穆斯塔利囿於宮中，不得親政，朝儀大典，阿富達爾代之。

穆斯塔利在位七年，薨於開羅，春秋二十有七。或傳為阿富達爾所鴆。子阿米爾年方五載即位。

穆斯塔利之立，非正統所承，實權臣所立。雖內修政教，然外患日亟，國勢漸衰。此乃權臣專政之弊，實為後世龜鑑矣。阿富達爾父子，相繼執政，國雖治，君道已失。國之不國，自此始也。
## 據
*本文撮譯自英文維基大典︰穆斯塔利一文
西羅馬帝國

**西羅馬帝國**者，羅馬帝國之西土也。始於戴克里先分治之制，終於奧多亞塞廢羅慕路斯·奧古斯都，凡百八十餘年。

昔羅馬帝國，地廣人眾，跨歐亞非。然土廣難理，戴克里先立四帝共治。後君斯坦丁統一天下，都君士坦丁堡。及狄奧多西崩，國分東西。

西帝之都，初米蘭，後拉文納。土雖廣，力不如東。胡族屢犯，羅馬遭劫。內政敗壞，朝綱不振，國勢日衰。元老院雖存，徒具虛名。將帥擅權，立傀儡帝，名實不符。

維時四百七十六年，奧多亞塞廢帝羅慕路斯，西帝國遂亡。東帝尚存，仍稱羅馬。一千年後，君士坦丁堡陷，東亦亡矣。

西帝之亡，內憂外患使然。朝綱紊亂，胡族侵擾。與東分治，力分難禦。然羅馬文教不絕，為歐洲諸國所承。羅馬教廷由此而興。

西帝雖亡，餘緒猶存。查理曼受冕為羅馬帝，效舊制也。後有神聖羅馬帝國，亦標榜羅馬之嗣。歐洲列國之政法，多本於羅馬。是以帝國雖亡，羅馬精神長存。
希土易民

**希土易民**之議，始於一九二三年。希臘、土耳其兩邦會洛桑，議易民。凡希臘教徒遷希，回教徒遷土。此舉涉眾凡百六十餘萬，皆去鄉背井。

此議由來久矣。先是，奧斯曼屢屠希族。一九二一年起，凡二載，土人再戮希族，慘烈益甚。是以，議未定，已有眾希族亡。及議成，遷者不過使既成之局昭然耳。

初希臘請議，欲庇遺民。土欲清國中，冀民族純一。然二邦皆以教為準，不論種族。此舉之奇，莫此為甚。蓋同族異教者，視為異族；異族同教者，列為同類。於是同室操戈者有之，陌路相逢而相親者亦有之。

易民之效，昭然可見。土非回教之民，由五分一驟降至百分二有奇。希邦亦然。此間種種，誠慘絕人寰。

遷者失其產業者，十之八九。所償微矣。兩邦雖設營以安流離之眾，然顛沛無著者，比比皆是。

此舉影響之遠，非淺識所能窺。土失其富賈，官紳得專權。希因流民驟至，政局不寧。二邦國勢，因此一役而改弦更張。

儒者以此為族群清洗之始。蓋強遷百萬，非常政所敢為。然希土行此舉，而不稍違。此後，類事迭起。誠開其先河者也。
## 據
*撮譯自英文維基相關文章
李勣

**李勣**，字**懋功**，初姓**徐氏**，曹州離狐人。

## 歸唐宿將
勣家富，多僮僕，積粟常數千鐘。與其父蓋皆喜施貸，所周給無親疏之間。隋大業末，韋城翟讓為盜，勣年十七，往從之。說曰：「公鄉壤不宜自剽殘，宋、鄭商旅之會，禦河在中，舟艦相屬，往邀取之，可以自資。」讓然之。劫公私船取財，繇是兵大振。李密亡命雍丘，勣與浚儀王伯當共說讓，推密為主。以奇計破王世充。密署勣右武候大將軍、東海郡公。當是時，河南、山東大水，煬帝令饑人就食黎陽倉，吏不時發，死者日數萬。勣說密曰：「天下之亂本於饑，今若取黎陽粟以募兵，大事濟矣。」密以麾下兵五千付勣，與郝孝德等濟河，襲黎陽，守之。開倉縱食，旬日，勝兵至二十萬。宇文化及擁兵北上，密使勣守倉，周掘塹以自環。化及攻之，勣為地道出鬥，化及敗，引去。

唐武德二年，密歸唐，其地東屬海，南至江，西直汝，北抵魏郡，勣統之，未有所屬。謂長史郭孝恪曰：「人眾土宇，皆魏公有也。吾若獻之，是利主之敗為己功，吾所羞也。」乃錄郡縣戶口以啟密，請自上之。使至，高祖訝無表，使者以意聞。帝喜曰：「純臣也。」詔授黎州總管，封萊國公。賜李姓，附宗正屬籍，徙封曹，給田五十頃，甲第一區。封蓋濟陰王，固辭，改舒國公。詔勣總河南、山東兵以拒王世充。及密以謀反誅，帝遣使示密反狀。勣請收葬，詔從之。勣為密服縗絰，葬訖乃釋。

俄為竇建德所陷，質其父，使復守黎陽。三年，自拔來歸。從秦王世民伐東都，戰有功。東略地至虎牢，降鄭州司兵沈悅。平建德，俘世充，乃振旅還，秦王為上將，勣為下將，皆服金甲，乘戎輅，告捷於廟。蓋亦自洺州與裴矩入朝，詔復其官。又從破劉黑闥、徐圓朗，累遷左監門大將軍。圓朗復反，詔勣為河南大總管，討平之。趙郡王孝恭討輔公祏也，遣勣以步卒一萬度淮，拔壽陽，攻江西賊壁，馮惠亮、陳正通相次潰，公祏平。

## 翼贊兩朝

太宗即位，拜并州都督，賜實封九百戶。貞觀三年，為通漠道行軍總管，出雲中，與突厥戰，走之。引兵與李靖合。因曰：「頡利可汗若度磧，保於九姓，果不可得，我若約齎薄之，不戰縛虜矣。」靖大喜，以與己合，於是意決。靖率眾夜發，勣勒兵從之。頡利欲走磧，勣前屯磧口，不得度，由是酋長率部落五萬降於勣。詔拜光祿大夫，行並州大都督府長史。父喪解，奪哀還官，徙封英，治並州十六年，以威肅聞。帝嘗曰：「煬帝不擇人守邊，勞中國築長城以備虜。今我用勣守並，突厥不敢南，賢長城遠矣！」召為兵部尚書，未至，會薛延陀子大度設以八萬騎侵李思摩。詔勣為朔方道行軍總管，將輕騎六千，擊度設青山，斬名王一，俘五萬眾，以功封一子為縣公。

晉王治為皇太子，授詹事，兼左衛率，俄同中書門下三品。帝曰：「吾兒方位東宮，公舊長史，以宮事相委，勿以資屈為嫌也。」後帝自將征高句麗，以勣為遼東道行軍大總管。破蓋牟、遼東、白崖等城，從戰駐蹕山，功多，封一子為郡公。延陀部落亂，詔將二百騎發突厥兵討之，大戰烏德鞬山，破之，降其首領梯真達幹，而可汁咄摩支遁入荒穀，磧北遂定。改太常卿，仍同中書門下三品，復為詹事。

勣既忠力，帝謂可托大事。嘗暴疾，毉曰：「用須灰可治。」帝乃自翦須以和藥。及愈，入謝，頓首流血。帝曰：「吾為社稷計，何謝為！」後留宴，顧曰：「朕思屬幼孤，無易公者。公昔不遺李密，豈負朕哉？」勣感涕，因齧指流血。俄大醉，帝親解衣覆之。帝疾，謂太子曰：「爾於勣無恩，今以事出之，我死，宜即授以僕射，彼必致死力矣！」乃授疊州都督。

高宗立，召授檢校洛州刺史、洛陽宮留守，進開府儀同三司、同中書門下，參掌機密，遂為尚書左僕射。永徽元年，求解僕射，聽之，仍以開府儀同三司知政事。四年，冊進司空。始太宗時，勣已畫象淩煙閣，至是，帝復命圖其形，自序之。又詔得乘小馬出入東、西台，卑官日一人迎送。帝欲立武昭儀為皇后，畏大臣異議，未決。李義府、許敬宗又請廢王皇后。帝召勣與長孫無忌、于志寧、褚遂良計之，勣稱疾不至。帝曰：「皇后無子。罪莫大於絕嗣，將廢之。」遂良等持不可，志寧顧望不對。帝后密訪勣，曰：「將立昭儀，而顧命之臣皆以為不可，今止矣！」答曰：「此陛下家事，無須問外人。」帝意遂定，而王后廢。詔勣、志寧奉冊立武氏。帝東封泰山，為封禪大使，嘗墜馬傷足，帝以所乘馬賜之。

高句麗莫離支男生為其弟所逐，遣子乞師。詔勣為遼東道行軍大總管，率兵二萬討之。破其國，執高藏、男建等，裂其地州縣之。詔勣獻俘昭陵，明先帝意，具軍容告於廟。進位太子太師，增食千一百戶。總章二年卒，年八十六。帝泣下，舉哀光順門，七日不視朝。贈太尉、揚州大都督，謚「貞武」，陪葬昭陵。

## 考據
* (宋) 歐陽修等纂《新唐書/巻九十三》

分類:唐列傳
威尼斯國亡錄

**[[威尼斯共和國]]之亡**，乃法將拿破崙攻伐，迫其變政，終至覆亡之事也。

時值法國大革命，泰西諸國結盟以抗。一七九六年，法遣拿氏將軍南征意大利。時威尼斯國居中，然拿氏不顧，舉兵入其疆。威政懼，默許其過境。拿氏因煽屬地叛，威議戰，然兵弱不能敵。

一七九七年春，布雷西亞、貝爾加莫二邑先叛。仲春，拿氏揚言威脅，要威政易制。元老屈從，遜位讓與過渡之政。夏初，道熱總督宣威尼斯亡，歷時千百載矣。

法奧密約，威歸奧轄。季秋，威民舉手贊之。法兵旋入城，大掠，毀水師，拆武庫，昔日海霸，一朝淪為魚肉。一七九八年元月，奧師至，止劫掠焉。

威亡，實積弱使然。政腐兵弱，無以禦寇。臨危避戰，失機宜矣。拿氏長驅，覆其千年之基。昔為海霸，今為瓦礫，此亡國之鑒也。

## 據
*撮譯自英文維基相關文章
凡爾賽條約

夫**凡爾賽和約**，英法美意諸國與德國所訂也。歲在一九一九年，夏六月，於凡爾賽宮簽定。是役也，德敗績，列強分其疆土，限其兵戎，索其賠償，德人以為奇恥大辱，乃埋禍端。

其要旨如下：

甲、疆域之易

德割亞爾薩斯-洛林歸法，普魯士西土歸波蘭，但澤自治，美美爾割讓，沙爾委國聯治。海外屬地盡歸協約諸國。德土蹙縮，諸小邦迭立。

乙、軍備之制

德軍不得逾十萬，不得有重炮、鐵甲車、飛舟。萊因河左岸及其東五十里，不得設防。海軍艦舶噸重悉有限，潛艇不許。

丙、賠償之責

德償金額至千三百二十億金馬克。分三等債券，德需償還上二等，計五百億馬克。此數雖減初議，然德人猶以為重。

丁、戰罪之究

德皇威廉二世當受審，然荷蘭庇之，終不果。戰罪者亦當受審，德方抗議，終於萊比錫設公堂，然多輕縱了事。

戊、國際之盟

立國際聯盟，以維和平。德國初不得與，後經列國周旋，始准入盟。

己、奧地利之限

德奧不得合併，奧國須自立。此條實乃防德再強，然終難遏德人統一之志。

凡此種種，德人深以為辱。魏瑪朝雖不欲簽，然迫於無奈，只得應允。約成之後，德國內外交困。國內錢幣貶值，民不聊生；國外受人輕視，尊嚴掃地。希特勒乘機崛起，誓言推翻此約，遂有後來大戰。

論者謂是約太嚴，致德人怨憤，釀成禍根。然亦有謂德本欲割他邦之地，今反受割，乃自食其果。蓋治國如齊家，當寬猛並濟，不可太嚴，亦不可太寬。凡爾賽和議之得失，可為後世鑒矣。

至於履約之情，錯綜複雜。德國屢次違約，如暗中擴軍、佔萊茵河地、併奧地利等。協約國或縱容，或制裁，然終難挽狂瀾於既倒。蓋盟約雖立，而能否確守，實繫於天下大勢與列國之意志。此亦為後人治國之鑒也。
## 據
*撮譯自英文維基相關文章
王浚

**王浚**，字**彭祖**，博陵元公沈之子。

## 屏藩幽燕
母趙氏婦，良家女也，貧賤，出入沈家，遂生浚，沈初不齒之。年十五，沈薨，無子，親戚共立浚為嗣，拜駙馬都尉。晉太康初，與諸王侯俱就國。三年來朝，除員外散騎侍郎。元康初，轉員外常侍，遷越騎校尉、右軍將軍。出補河內太守，以郡公不得為二千石，轉東中郎將，鎮許昌。及愍懷太子幽許昌，浚承賈后旨，與黃門孫慮共害太子。遷寧北將軍、青州刺史。尋徙寧朔將軍、持節、都督幽州諸軍事。時晉廷昏亂，盜賊蜂起，浚為自安之計，結好夷狄，以女妻鮮卑務勿塵，又以一女妻蘇恕延。

趙王倫篡位，三王起兵，浚擁眾挾兩端，遏絕檄書，使其境內士庶不得赴義，成都王穎欲討之而未暇也。倫誅，進號安北將軍。及河間王顒、成都王穎興兵內向，害長沙王乂，而浚有不平之心。穎表請幽州刺史石堪為右司馬，以右司馬和演代堪，密使演殺浚，並其眾。演與烏丸單于審登謀之，於是與浚期遊薊城南清泉水上。薊城內西行有二道，演浚各從一道。演與浚欲合鹵簿，因而圖之。值天暴雨，兵器沾濕，不果而還。單于由是與其種人謀曰：「演圖殺浚，事垂克而天卒雨，使不得果，是天助浚也。違天不祥，我不可久與演同。」乃以謀告浚。浚密嚴兵，與單于圍演。演持白幡詣浚降，遂斬之，自領幽州。大營器械，召務勿塵，率胡晉合二萬人，進軍討穎。以主溥祁弘為前鋒，遇穎將石超於平棘，擊敗之。浚乘勝遂克鄴城，士眾暴掠，死者甚多。鮮卑大略婦女，浚命敢有挾藏者斬，於是沉于易水者八千人。黔庶荼毒，自此始。

## 挾胡自重

浚還薊，聲實益盛。東海王越將迎大駕，浚遣祁弘率烏丸突騎為先驅。晉惠帝旋洛陽，轉浚驃騎大將軍、都督東夷河北諸軍事，領幽州刺史，以燕國增博陵之封。懷帝即位，以浚為司空，領烏丸校尉，務勿塵為大單于。浚又表封務勿塵遼西郡公，其別部大飄滑及其弟渴末別部大屠甕等皆為親晉王。

永嘉中，石勒寇冀州，浚遣鮮卑文鴦討勒，勒走南陽。明年，勒復寇冀州，刺史王斌為勒所害，浚又領冀州。詔進浚為大司馬，加侍中、大都督、督幽冀諸軍事。使者未及發，會洛京傾覆，浚大樹威令，專征伐，遣督護王昌、中山太守阮豹等，率諸軍及務勿塵世子疾陸眷，並弟文鴦、從弟末柸，攻石勒于襄國，勒率眾來距，昌逆擊敗之。末柸逐北入其壘門，為勒所獲。勒質末柸，遣間使來和，疾陸眷遂以鎧馬二百五十匹、金銀各一簏贖末柸，結盟而退。

其後浚佈告天下，稱受中詔承制，乃以司空荀藩為太尉，光祿大夫荀組為司隸，大司農華薈為太常，中書令李絙為河南尹。又遣祁弘討勒，時大霧，弘引軍就道，卒與勒遇，為勒所殺。由是劉琨與浚爭冀州，琨使宗人劉希還中山合眾，代郡、上谷、廣寧三郡人皆歸於琨。浚患之，遂輟討勒之師，而與琨相距。浚遣燕相胡矩督護諸軍，與疾陸眷並力攻破希。驅略三郡士女出塞，琨不復能爭。

## 梟雄折戟

浚還，欲討勒，使棗嵩督諸軍屯易水，召疾陸眷，將與之俱攻襄國。浚為政苛暴，將吏又貪殘，並廣占山澤，引水灌田，漬陷塚墓，調發殷煩，下不堪命，多叛入鮮卑。從事韓咸切諫，浚怒，殺之。疾陸眷自以前後違命，恐浚誅之。勒亦遣使厚賂，疾陸眷等由是不應召。浚怒，以重幣誘單于猗盧子右賢王日律孫，令攻疾陸眷，反為所破。時劉琨大為漢主聰所迫，諸避亂遊士多歸於浚。浚日以強盛，乃設壇告類，建立皇太子，備置眾官。浚自領尚書令，以棗嵩、裴憲並為尚書，使其子居王宮，持節，領護匈奴中郎將，以妻舅崔毖為東夷校尉。又使嵩監司冀并兗諸軍事、行安北將軍，以田徽為兗州，李惲為青州。惲為石勒所殺，以薄盛代之。

浚以父字處道，為「當塗高」應王者之讖，謀將僭號。胡矩諫浚，盛陳其不可。浚忿之，出矩為魏郡守。前渤海太守劉亮、從子北海太守搏、司空掾高柔並切諫，浚怒，誅之。浚素不平長史燕國王悌，遂因他事殺之。時童謠曰：「十囊五囊入棗郎。」棗嵩，浚之子婿也。浚聞，責嵩而不能罪之也。又謠曰：「幽州城門似藏戶，中有伏屍王彭祖。」有狐踞府門，翟雉入聽事。時燕國霍原，北州名賢，浚以僭位事示之，原不答，浚遂害之。由是士人憤怨，內外無親。以矜豪日甚，不親為政，所任多苛刻；加亢旱災蝗，士卒衰弱。浚之承制也，參佐皆內敘，唯司馬游統外出。統怨，密與石勒通謀。勒乃詐降於浚，許奉浚為主。時百姓內叛，疾陸眷等侵逼。浚喜勒之附己，勒遂為卑辭以事之。獻遺珍寶，使驛相繼。浚以勒為誠，不復設備。勒乃遣使克日上尊號於浚，浚許之。

勒屯兵易水，督護孫緯疑其詐，馳白浚，而引軍逆勒。浚不聽，使勒直前。眾議皆曰：「胡貪而無信，必有詐，請距之。」浚怒，欲斬諸言者，眾遂不敢復諫。盛張設以待勒。勒至城，便縱兵大掠。浚左右復請討之，不許。及勒登聽事，浚乃走出堂皇，勒眾執以見勒。勒遂與浚妻並坐，立浚於前。浚罵曰：「胡奴調汝公，何凶逆如此！」勒數浚不忠於晉，並責以百姓餒乏，積粟五十萬斛而不振給。遂遣五百騎先送浚於襄國，收浚麾下精兵萬人，盡殺之。停二日而還，孫緯遮擊之，勒僅而得免。勒至襄國，斬浚，而浚竟不為之屈，大罵而死。

## 考據
* (唐) 房玄齡等纂《晉書/巻三十九》

分類:晉列傳
楊一清

**楊一清**，字**應寧**，湖廣巴陵人。

## 守邊鋤奸
少能文，以奇童薦為翰林秀才，明憲宗命內閣擇師教之。年十四，舉鄉試，登成化八年進士。父喪，遂家焉，服除，授中書舍人。久之，遷山西按察僉事，以副使督學陜西。一清在陜八年，以其暇究邊事甚悉，入為太常寺少卿，進南京太常寺卿。

弘治十五年用劉大夏薦，擢都察院左副都御史，督理陜西馬政。西番故饒馬，而仰給中國茶飲以去疾。太祖著令，以蜀茶易番馬，資軍中用。久而浸弛，奸人多挾私茶闌出為利，番馬不時至。一清嚴為禁，盡籠茶利於官，以服致諸番，番馬大集。會寇大入花馬池，孝宗命一清巡撫陜西，仍督馬政。甫受事，寇已退。乃選卒練兵，創平虜、紅古二城以援固原；築垣瀕河以捍靖虜；劾罷貪庸總兵武安侯鄭宏；裁鎮守中官冗費，軍紀肅然。武宗初立，寇數萬騎抵固原，總兵曹雄軍隔絕不相聞。一清帥輕騎自平涼晝夜行，抵雄軍，為之節度，多張疑兵脅寇，寇移犯隆德。一清夜發火炮，響應山谷間。寇疑大兵至，遁出塞。一清以延綏、寧夏、甘肅有警不相援，患無所統攝，請遣大臣兼領之。大夏請即命一清總制三鎮軍務，尋進右都御史。一清遂建議修邊，帝大發帑金數十萬，使一清築墻。中官劉瑾憾一清不附己，一清遂引疾歸。其成者，在要害間僅四十里。瑾誣一清冒破邊費，逮下錦衣獄。大學士李東陽、王鏊力救得解，仍致仕歸，先後罰米六百石。

安化王寘鐇謀反，詔起一清總制軍務，與總兵官神英西討，中官張永監其軍。未至，一清故部將仇鉞已捕執之。一清馳至鎮，宣布德意。張永旋亦至，一清與結納，相得甚歡。知永與瑾有隙，乘間扼腕言曰：「賴公力定反側。然此易除也，如國家內患何。」永曰：「何謂也？」一清遂促席畫掌作「瑾」字。永難之曰：「是家晨夕上前，枝附根據，耳目廣矣。」一清慷慨曰：「公亦上信臣，討賊不付他人而付公，意可知。今功成奏捷，請間論軍事，因發瑾奸，極陳海內愁怨，懼變起心腹。上英武，必聽公誅瑾。瑾誅，公益柄用，悉矯前弊，收天下心。呂強、張承業暨公，千載三人耳。」永曰：「脫不濟，奈何？」一清曰：「言出於公必濟。萬一不信，公頓首據地泣，請死上前，剖心以明不妄，上必為公動。茍得請，即行事，毋須臾緩。」於是永勃然起曰：「嗟乎，老奴何惜余年不以報主哉！」竟如一清策誅瑾。永以是德一清，左右之，得召還，拜戶部尚書。論功，加太子少保，賜金幣，尋改吏部。

## 匡正時弊

時群盜紛起，一清疏請命將調兵。前後凡數上，皆報可。盜平，加少保、太子太保，蔭錦衣百戶。再推內閣，不用，而進一清少傅、太子太傅。給事中王昂論選法幣，指一清植私黨，帝為謫昂。一清更申救，優旨報聞。乾清宮災，詔求直言。一清上書言視朝太遲，享祀太慢，西內創梵宇，禁中宿邊兵，畿內皇店之害，江南織造之擾。因引疾乞歸，帝慰留之。大學士楊廷和憂去，命一清兼武英殿大學士入參機務。張永尋得罪罷，而義子錢寧用事。寧故善一清，有構之者因蓄怨。會災異，一清自劾，極陳時政，中有「狂言惑聖聽，匹夫搖國是，禁廷雜介胄之夫，京師無藩籬之托」語，譏切近幸，帝弗省。寧與江彬輩聞之，大怒。使優人於帝前為蜚語，刺譏一清。時有考察罷官者，嗾武學生朱大周訐一清陰事，而以寧為內主。給事御史周金、陳軾等交章劾大周妄言，請究主使，帝不聽。一清乃力請骸骨歸，賜敕褒諭，給夫廩如制。帝南征，幸一清第，樂飲兩晝夜，賦詩賡和以十數。一清從容諷止，帝遂不為江浙行。

世宗為世子時，獻王嘗言楚有三傑：劉大夏、李東陽及一清也，心識之。及即位，廷臣交薦一清，乃遣官賜金幣存問，諭以宣召期，趣使有言。一清陳謝，特予一子官中書舍人。嘉靖三年十二月戊午詔一清以少傅、太子太傅改兵部尚書、左都御史，總制陜西三邊軍務。故相行邊，自一清始。溫詔褒美，比之郭子儀。一清至是三為總制，部曲皆踴躍喜。亦不剌竄西海，為西寧洮河害，金獻民言撫便，獨一清請剿。土魯番求貢，陳九疇欲絕之，一清則請撫。時帥諸將肄習行陣，嘗曰：「無事時當如有事堤防，有事時當如無事鎮靜。」

## 傾軋致仕

會張璁等力排費宏，御史吉棠因請還一清內閣。給事中章僑、御史侯秩等爭之。帝謫秩官，召一清為吏部尚書、武英殿大學士。既入見，加少師，仍兼太子太傅，非故事也。亡何，《獻皇帝實錄》成，加太子太師、謹身殿大學士。一清以不預纂修辭，不許。王憲奏捷，推功一清，加特進左柱國、華蓋殿大學士。費宏已去，一清遂為首輔。帝賜銀章二，曰「耆德忠正」，曰「繩愆糾違」，令密封言事。與張璁論張永前功，起為提督團營。給事中陸粲請增築邊墻，推明一清曩時議，一清因力從臾之。帝為發帑金，命侍郎王廷相往，然久之亦竟止。初，「大禮」議起，一清方家居，見張璁疏，寓書門人喬宇曰：「張生此議，聖人復起，不能易也。」又勸席書早赴召，以定大議。璁等既驟顯，頗引一清。帝亦以一清老臣，恩禮加渥，免常朝日講侍班、朔望朝參，令晨初始入閣視事。所言邊事、國計，大小無不傾聽。

璁與桂萼既攻去費宏，意一清必援己。一清顧請召謝遷，心怨之。遷未至，璁已入內閣，多所更建。一清引故事稍裁抑，其黨積不平。錦衣聶能遷訐璁，璁欲置之死，一清不可。璁怒，上疏陰詆一清，又嗾黃綰排之甚力。一清疏辨，言璁以能遷故排己，且傍及璁他語。因乞骸骨。帝為兩解之。一清又因災變請戒飭百官和衷，復乞宥議禮諸臣罪，璁益憾。柱萼入內閣，亦不相能。一清屢求去，且言：「今持論者尚紛更，臣獨主安靜；尚刻核，臣獨主寬平。用是多齟齬，願避賢者路。」帝復溫旨褒之。而給事中王準、陸粲發璁、萼招權納賄狀，帝立罷璁、萼，且暴其罪。其黨霍韜攘臂曰：「張、桂行，勢且及我。」遂上疏力攻一清，言其受張永、蕭敬賄。一清再疏辨，乞罷。帝雖慰留之，而璁復召還，韜攻益急，且言法司承一清風指，構成萼罪。帝果怒，令法司會廷臣雜議。出刑部尚書周倫於南京，以侍郎許贊代。贊乃實韜言，請削一清籍。帝令一清自陳。璁乃三上密疏，引一清贊禮功，乞賜寬假，實以堅帝意俾之去。帝果允致仕，馳驛歸，仍賜金幣。明年，璁等構朱繼宗獄，坐一清受張永弟容金錢，為永誌墓，又與容世錦衣指揮，遂落職閑住。一清大恨曰：「老矣，乃為孺子所賣！」疽發背死。遺疏言身被汙蔑，死且不瞑，帝令釋贓罪不問。後數年復故官，追贈太保，謚「**文襄**」。

## 考據
* (清) 張廷玉等纂《明史/巻一百九十八》

分類:明列傳
荷馬

**荷馬**者，希臘上古詩聖也。生於西曆前八世紀，終於伊奧斯島。世傳其盲，或云出於愛奧尼亞。所著《伊利亞特》、《奧德賽》二篇，咸詠英傑之事，為西土文章之祖。

《伊利亞特》篇詠特洛伊城之戰。阿伽門農王與阿基里斯將軍相爭，戰事日蹙。篇凡十萬言，述戰之慘，詠將之勇，記神人之際，誠大篇也。

《奧德賽》篇記奧德修斯王還鄉之艱。歷十載滄桑，經萬難險阻，終返伊薩卡島。遇波塞冬神、遇魔，經天涉地，辭致婉約，華藻斐然。二篇俱以六步為詩，古雅流麗，後世莫及。

先哲論荷馬之作，謂開史詩之體，創六步之格，立英雄之象，寫人情之真。柏拉圖譽為希臘之師，但丁特‧阿利基耶里推為詩中之君。古今論者，咸推其首。

腓特烈‧沃爾夫疑荷馬其人有無。或云二篇為眾手所成，或謂集民間之辭而成之。里查德‧詹科定其成於西曆前八世紀。雖然，其詩流傳二千載，教化西土，固已超乎真偽之辨矣。

觀其文，多用雅言，善用重章疊句，工於摹狀。戰事之作，金鐵鏗鏘；山川之章，如在目前；人物之詠，如見其生。字字珠璣，句句有源。

其詩詠英雄，而見人情。既述阿基里斯之勇，復見其悲；既詠奧德修斯之智，兼見其情。神人相雜，理事相生，既宏闊，復纖密。古今傳誦，誠有以哉。

邁克爾‧文特里斯解古文字泥板，始知詩中所述青銅器時代諸事，與考古所得相合。其生年、鄉邑、行止，世無確論。或云生小亞細亞，或謂出他方。說紛如織，莫可稽考。然其詩之妙，歷久彌新，信千古絕筆也。

史氏稱荷馬開西土文章之先，啟後世詠人之軌，良是。其文典，其辭華，其事鉅，其理微，誠冠古今，名垂不朽。
司馬瑋

**司馬瑋**，字**彥度**，晉武帝第五子。

## 連誅公卿

初封始平王，曆屯騎校尉。太康末，徙封於楚，出之國，都督荊州諸軍事、平南將軍，轉鎮南將軍。武帝崩，入為衛將軍，領北軍中候，加侍中、行太子少傅。楊駿既誅，瑋屯司馬門。瑋少年果銳，多立威刑，百僚忌之。汝南王亮、太保衛瓘以瑋性狠戾，不可大任，建議使與諸王之國，瑋甚忿之。長史公孫宏、舍人岐盛並薄於行，為瑋所昵。瓘等惡其為人，慮致禍亂，將收盛。盛知之，遂與宏謀，因積弩將軍李肇矯稱瑋命，譖亮、瓘於賈后。

賈后聞大怒，乃使惠帝為詔曰：「太宰、太保欲為伊、霍之事，王宜宣詔，令淮南、長沙、成都王屯宮諸門，廢二公。」夜使黃門齎以授瑋。瑋欲覆奏，黃門曰：「事恐漏泄，非密詔本意也。」瑋乃止。遂勒本軍，復矯詔召三十六軍，手令告諸軍曰：「天禍晉室，凶亂相仍。間者楊駿之難，實賴諸君克平禍亂。而二公潛圖不軌，欲廢陛下以絕武帝之祀。今輒奉詔，免二公官。吾今受詔都督中外諸軍。諸在直衛者皆嚴加警備，其在外營，便相率領，徑詣行府。助順討逆，天所福也。懸賞開封，以待忠效。皇天后土，實聞此言。」又矯詔使亮、瓘上太宰太保印綬、侍中貂蟬之國，官屬皆罷遣之。又矯詔赦亮、瓘官屬曰：「二公潛謀，欲危社稷，今免還第。官屬以下，一無所問。若不奉詔，便軍法從事。能率所領先出降者，封侯受賞，朕不食言。」遂收亮、瓘，殺之。

## 猶豫殞命

岐盛說瑋，可因兵勢誅后黨賈模、郭彰，以安天下，瑋猶豫未決。會天明，賈后用張華計，遣殿中將軍王宮齎騶虞幡麾眾曰：「楚王矯詔。」眾皆釋杖而走。瑋左右無復一人，窘迫不知所為，惟一奴年十四，駕牛車將赴秦王柬。又遣謁者詔瑋還營，執之於武賁署，遂下廷尉。詔以瑋矯制害二公父子，又欲誅滅朝臣，謀圖不軌，遂斬之，時年二十。

瑋誅，詔曰：「周公決二叔之誅，漢武斷昭平之獄，所不得已者。廷尉奏瑋已伏法，情用悲痛，吾當發哀。」初，瑋臨死，出其懷中青紙詔，流涕以示監刑尚書劉頌曰：「受詔而行，謂為社稷，今更為罪，托體先帝，受枉如此，幸見申列。」頌亦歔欷不能仰視，公孫宏、岐盛並夷三族。永寧元年，追贈驃騎將軍，謚曰「**隱**」。

## 考據
* (唐) 房玄齡等纂《晉書/巻五十九》

分類:晉列傳
陳永貴

**陳永貴**，晉中昔陽人也。

永貴類居白丁，大字不識，社論所刊，嘗謂之半文盲。雖然，永貴猶且出知昔陽縣，三訪外邦，官至國務院副總理。

始建國，永貴以漢奸罪見囚，後察為中共特勤，免。

六十年代至文革初，中共號召民眾學彼大寨，所謂「工業學大慶，農業學大寨」云爾。

文革以後，大寨益見鍾 。總理恩來謂永貴曰「盍自成紅卒？」乃簡擇士女於大寨，名為「總戰派」，號為「晉中野戰軍」。與「兵團派」大相鋒鏑。文革二年，擢為晉省革命員委會副主席。三年冬，永貴斥新華社之頌大寨也不力。時軍曹揆新華社，聞之惶然，遽召諸社，且請以告眾。永貴不禮，捕風捉影，猶執轡有據，無中生有，大訶於眾，謂夫某攝影記者持『鐵姑娘隊長相』以求偶，復有記者以嫌大寨餐也不美，出則下館。又命新華社總社記者，必出其強有力者，始可以詣大寨。 明年，躋身央委。七年，仕為相，入京。自是，永貴益跋扈倨妄，非毛、周，則莫不以懼也。至于干部有不中其意者，必以加害。

改開二年，胡耀邦謂大寨農作，直勞民傷財耳。永貴忿恚，蔑呼耀邦「狗㒲者、胡亂邦！」文革既竟，朞歲，再職政委。九月，赤高棉主席波爾布特訪華，特入于晉，以覽永貴大寨。十二月，永貴為副尹，廻訪赤高棉。永貴曰「馬、列、主席，尚未能致共產，而彼柬埔寨，然乃致之矣哉！」初，永貴以自留地宜廢，及九年，遂言于毛曰「割資尾」，毛非之。自留地，小平所設也。改開元年，永貴再請以廢自留地，小平亦弗許。爾乃小平之且復出也，永貴嘗數言于華國鋒，曰「君其切勿釋小平！彼釋，眾將棄我，謂逆先帝者也。且小平既出，豈其猶君是敬乎？」改開三年，一月，永貴語小平曰「卿其旦旦而開會，累頒新政，吾庶幾弗能忍也。吾所欲問于卿者，則先帝之道，尚復行諸？先帝之旌，尚復擎諸？夫專政之無產，革命之不輟，此先帝之遺教也，尚復效諸？」對曰「彼四人為政，今汝猶謂其時耶？是不慧可哂，殆如三歲小兒哉！夫中共之得失者何，所能言惟我耳。毛思想者何，所能論惟我耳。汝入黨復幾何哉？永貴同志，惟望行為黨人，其先自審夫！」

一九八六年，癌歿於京，年七十一。
## 引據


分類:中華人民共和國列傳
日本赤軍

日本**赤軍**者，極左恐怖組織也。

凡判以三者，曰「赤軍派」（後歸入聯合赤軍），曰「聯合赤軍(URA)」，曰「日本赤軍（JRA）」。

自六十年代以降，左亂興乎日本諸大學，西土文革而東國傚之，所謂聯合赤軍者（URA），庸兒不學，轉為暴徒耳。

時，日本有奇女子，曰重信房子者。其為人也，淺誕譫妄，聞馬教之宜，傚毛氏之道，假此而欲以成事。其惟青年所瞻者，亦有以惑焉。 
**糾不逞之眾，率亡命之徒，播無法之辭，合莫敵之勢。** 

及中國文革六年，建號日本赤軍，「***反[[美國|美]]反帝***」，奪攝銃鎗，械鬪累月，至而擾攘乎街衢，胥擊乎警事。 

後，赤軍兵敗失勢，退據群馬，乃有淺間山莊案，綁架殺人，傷警弒母，憯案生焉。時其有劫匪，論其猛毒，亦莫甚於聯合赤軍者。

弗就，遂**劫機於[[中東]]，荒竄于[[北韓]]**，莫不敗而已矣。日本政府遂敷令，将收挐赤軍者，至是，俱見通緝，而重信氏亦以定讞服刑。

## 後誌

二〇二二年，六月，重信氏刑滿，出自大阪。

## 引據